url: = Matthew 12 Kabyle: NT\nBible > Kabyle: NT > Matthew 12\n1Yiwet n tikkelt, deg wass n ssebt yellan d ass n westeɛfu, Sidna Ɛisa izger igran n yirden. Inelmaden-is lluẓen, bdan țekksen-d tigedrin, tețțen-tent. 2Ifariziyen mi ten-walan, nnan i Sidna Ɛisa : Acuɣeṛ inelmaden-ik xeddmen ayen iḥeṛmen deg wass n westeɛfu ? 3Meɛna Sidna Ɛisa yerra-yasen : Eɛni ur teɣṛim ara wayen yexdem ugellid Dawed, mi gelluẓ nețța d wid yellan yid-es ? 4Mi gekcem ɣer wexxam iqedsen, yečča seg weɣṛum-nni yețțunefken d lweɛda i lmuqedmin yerna yefka seg-s i imdukkal-is ! 5Eɛni ur teɣṛim ara di tektabt n ccariɛa n Musa belli lmuqedmin xeddmen ɣas akken d ass n westeɛfu yerna mačči d leḥṛam fell-asen ? 6Ihi a wen-d-iniɣ : yella dagi win yugaren axxam iqedsen. 7Lemmer tfehmem d acu i d lmeɛna n wawal-agi : D ulawen yesɛan ṛṛeḥma i bɣiɣ mačči d isflawen n lmal ttili ur tḥekkmem ara s lmut ɣef wid ur neḍlim ara !\n8Axaṭer Mmi-s n bunadem, d nețța i gḥekmen ɣef wass n westeɛfu.\n9Syenna, yerra ɣer yiwen n lǧameɛ, 10yella dinna yiwen wergaz iwumi yekref ufus. Ifariziyen steqsan-t nnan-as : Eɛni iḥlel useḥlu deg wass n westeɛfu ? SSteqsan-t akka, iwakken a s-d-afen sebba s wayes ara t-sḍelmen. 11Yerra-yasen : Anwa deg-wen yesɛan yiwet n tixsi kan, ma yella teɣli ɣer tesraft deg wass n westeɛfu ur ț-id-issalay ara ? 12Eɛni tixsi teswa akteṛ n wemdan ? Ihi, yeḥlel a nexdem lxiṛ deg wass n westeɛfu ! 13Imiren Sidna Ɛisa yenna-yas i wergaz-nni : Sleq-ed afus-ik ! YYeḍleq afus-is, dɣa yuɣal iṣeḥḥa am ufus nniḍen. 14Ifariziyen ffɣen, ṛuḥen mcawaṛen wway gar-asen amek ara a s-d-afen sebba s wayes ara t-nɣen.\n15Mi gesla bɣan a t-nɣen, Sidna Ɛisa iṛuḥ syenna. Aṭas i geddan yid-es, yesseḥlay imuḍan meṛṛa, 16iqqaṛ-asen : Ɣuṛ-wat aț-țessufɣem lexbaṛ ! 17Iwakken ad idṛu wayen yenna nnbi Iceɛya :\n18Ataya uqeddac-iw i xtaṛeɣ, win eɛzizen fell-i, deg-s i gella lfeṛḥ-iw. A d-yers Ṛṛuḥ-iw fell-as, ad ibecceṛ lḥeqq i leǧnas.\n19Ur iskkaray ara ccwal, ur ițɛeggiḍ ara, ur ițḥettim ara iman-is ɣef wiyaḍ.\n20Ur ițkemmil ara i uɣanim iceqqeqen, ur isnusuy ara taftilt yețmețțaten, alamma yesbedd lḥeqq.\n21Imiren leǧnas meṛṛa ad ssirmen ɣuṛ-es, fell-as ara țeklen.\n22Wwin-d i Sidna Ɛisa yiwen wergaz i gesgugem, i gesderɣel uṛuḥani. Yesseḥla-t, yuɣal wergaz-nni iheddeṛ, yețwali. 23Lɣaci meṛṛa wehmen di Sidna Ɛisa qqaṛen : Mačči d wagi i d mmi-s n Sidna Dawed, win akken ara d-yasen ? 24Mi sen-slan ifariziyen nnan : Argaz-agi yessufuɣ leǧnun s tezmert n Balzabul iḥekkmen ɣef leǧnun.\n25Sidna Ɛisa yeẓran ayen i țxemmimen, yenna-yasen : Yal tagelda anda țnaɣen lɣaci wway gar-asen, aț-țuɣal aț-țenger. YYal taddart neɣ yal axxam i deg țnaɣen imezdaɣ wway gar-asen, ur d-yețɣimi ara. 26Ma yella Cciṭan issufuɣ Cciṭan, atan yebḍa d yiman-is ! Amek ihi ara d-tdum ddewla-s ? 27Ma yella nekkini ssufuɣeɣ leǧnun s tezmert n Balzabul, i warraw nwen s wacu i ten ssufuɣen ? Daymi, d arraw-nwen ara kkun-iḥasben ! 28Meɛna ma yella nekkini s Ṛṛuḥ n Ṛebbi i ssufuɣeɣ leǧnun, ihi tagelda n Ṛebbi ațan tewweḍ-ed armi d ɣuṛ-wen. 29Yiwen ur yezmir ad ikcem ɣer wexxam n wergaz iǧehden iwakken a s-iddem ayla-as ma yella ur t-yuriz ara uqbel, meɛna m'ara t-yarez, imiren ad yizmir ad iddem ayen akk yellan deg wexxam-is.\n30Win ur nelli ara yid-i, ixulef-iyi ; win ur d-njemmeɛ ara yid-i ițḍeggiɛ !\n31Daymi i wen-qqaṛeɣ : Mkul ddnub d mkul rregmat zemren ad țwasemmḥen i yemdanen, ma d rregmat ɣef Ṛṛuḥ iqedsen ur țwasemmaḥent ara ! 32Yal win ara iregmen di Mmi-s n bunadem, a s-ițwasameḥ, ma d win ara iregmen Ṛṛuḥ iqedsen, ur s-ițwasamaḥ ara ama di lweqt-agi, ama di lweqt i d-iteddun.\n33Ɛeqlet ttejṛa ɣer lfakya-s : ma telha ttejṛa, a d-tefk lfakya yelhan, ma yella diri-ț, a d-tefk lfakya n diri ! 34A ccetla n izerman, amek ara d-tinim ayen yelhan ma yella kunwi diri-kkun ? Axaṭer d ayen yellan deg ul i d-ițeffɣen seg imi ! 35Argaz lɛali yessufuɣ-ed ayen yelhan seg ugerruj yellan deg ul-is ma d amcum yessufuɣ-ed ayen n diri si lexzin n diri yellan deg ul-is ! 36Aql-i nniɣ-awen-t : ass n lḥisab, ad țțuḥasben yemdanen ɣef yal awal ur nesɛi lmeɛna i d-iffɣen seg yimi-nsen ; 37axaṭer ɣef leḥsab n imeslayen-ik ara tețțuḥasbeḍ, d imeslayen-ik ara d-isbeggnen ma d aḥeqqi i telliḍ neɣ d amcum.\n38Dɣa kra n lɛulama n ccariɛa akk-d ifariziyen nnan i Sidna Ɛisa : A Sidi, nebɣa a k-nwali txedmeḍ yiwen n lbeṛhan. 39Sidna Ɛisa yerra yasen : Lǧil am-agi ijehlen ixedɛen Ṛebbi, yessutur lbeṛhan, ur a sen d-yețțunefkay ara lbeṛhan nniḍen anagar win n nnbi Yunes. 40Axaṭer akken yesɛedda nnbi Yunes tlata wussan d tlata wuḍan deg uɛebbuḍ n uḥewtiw ameqqran di lebḥeṛ, akken daɣen ara yesɛeddi Mmi-s n bunadem tlata wussan d tlata wuḍan zdaxel n wakal. 41Ass n lḥisab, imezdaɣ n temdint n Ninebi a d-kkren ɣer yemdanen n lǧil-agi ad ccetkin fell-asen iwakken ad țțuḥasben, axaṭer nutni uɣalen-d ɣer webrid mi slan i ubecceṛ n nnbi Yunes. AA wen-d-iniɣ : atan yella dagi win yugaren nnbi Yunes ! 42Ass n lḥisab, tagellit n tmurt n Ḥabac a d-tekker ɣer yemdanen n lǧil-agi aț-țeccetki fell-asen iwakken ad țțuḥasben, axaṭer tusa-d seg yixef n ddunit iwakken aț-țsel i tmusni n ugellid Sliman. AAtan nniɣ-awen yella dagi win yugaren agellid Sliman !\n43M'ara yețwaqecceɛ uṛuḥani seg yiwen wemdan, ad ițezzi deg imukan yexlan, ad ițqellib anda ara yaf ṛṛaḥa ur yețțaf ara. 44Dɣa ad yini : Ad uɣaleɣ ɣer umkan ansi i d-ffɣeɣ ! MMi guɣal ɣer wemdan-nni, ad yaf amkan d ilem, zeddig yerna iseggem. 45Imiren ad iṛuḥ a d-yawi sebɛa iṛuḥaniyen nniḍen i gweɛṛen akteṛ-is, ad kecmen ɣer dinna, ad zedɣen. Lḥala n wergaz-nni aț-țenṭaṛ akteṛ n tikkelt tamezwarut. Akka ara tedṛu d lǧil-agi ijehlen.\n46Mazal Sidna Ɛisa yețmeslay i lɣaci, mi d-yusa yiwen wergaz yenna-yas : Yemma-k d watmaten-ik atnan di beṛṛa, bɣan a k-ẓren. 47 48Sidna Ɛisa yerra-yas : Anta i d yemma, anwi i d atmaten-iw ? 49Iwehha s ufus-is ɣer inelmaden is yenna : D wigi i d yemma d watmaten-iw ! 50Axaṭer win ixeddmen lebɣi n Baba yellan deg igenwan, d winna i d gma, i d weltma, i d yemma.


timestamp: atn

url: =Zeg ibawen ɣer yitran (Tamiṭulujit Tamaziɣt) | Le RIFAIN\nZeg ibawen ɣer yitran (Tamiṭulujit Tamaziɣt)\nYura‑t : Anir Maziɣ\nIbawen d yitran\nDi Sus, taqbilt n Iḥaḥan tettren zeg iḥenjiren imeẓẓyanen ataf ad ẓarn ma fsusen deg wawal ad inin :\n« Yan ibiw s yan itri, sin ibawen s sin itran, kraḍ ibawen s kraḍ itran, … mraw ibawen s mraw itran »\n(Ijjen n ubaw s ijjen n itri, tnayen n ibawen s tnayen n itran, tlata n ibawen s tlata n itran,… ɛecra n ibawen s ɛecra n itran)\nTettban-aneɣ tɣuni-ya jar ibawen d itran tus-d ammu waha niɣ ɛlallah, maca mala negga ijjen n lxezrat x ugla adelsan di Tmazɣa nettaf tɣuni-ya jar ibawen d itran wer telli bu di Sus waha, aqqa-tt ula deg iraqqen nneḍni.\nDin ict twafit d Taqbaylit teqqar :\n« Tekrez tmazirt s ibawen, ur as-zmireɣ, d asawen »\n(Tekrez tmurt s ibawen, wer das-zmireɣ, d tsawent)\nTamrarut n twafit-a: d Itran\n(am mamek nettwala awal « Ibawen » ittawi-d danita « itran ») .\nDeg ict twafit nneḍni x itran, qqaren dag-s : « Zerɛeɣ takemmict n ibawen, tuɣ-d akk Igawawen »\n(Ẓẓuɣ takemmict n ibawen, tewwi-d marra Igawawen [niɣ Zwawa : d ijjen umkan yus-d deg ugemmuḍ n Dzayer] )\nDi tinfas n Tmazɣa, ict tenfust yidar-itt-id J.Scelles-Millie deg udlis-nnes « Paraboles et contes d’Afrique du Nord » adu azwel « La fève » (abaw) ، tanfust-a tessawal x ijjen uḥudri d ameẓluḍ ittexs icten labas x-as, aḥudri-ya illa ɣer-s ijjen n ubaw iṭṭef-it ixezzer deg ujenna s tmeddit, ittwala itri amezwaru awarn-as banen-d itran nneḍni, iṭṭes uḥudri-ya yurja baw-nni ɣer-s deg ufus immarni idwel d aṭṭas n ibawen am mamek mmarnin itran-nni deg ujenna. manaya yarẓem-as tiwwura n yimal zdat-nnes ijjit yegga agla.\nIbawen d tarwa\nTiɣuni-ya jar ibawen d itran ittwassnen di Tmazɣa, nettaf ddsas-nnes di tamiṭulujit Tamaziɣt taqdimt, iqqar ijjen umyi (Myth) d Aqbayli xef mamek i d-banen itran twalat tamezwarut deg ujenna, aqa ijjen wergaz inḍar ibawen ɣer ujenna dewlen d itran.\nAtaf ad nefhem tɣuni-ya ktar, ad nexzar min d-itawi ubaw di tneqqisin d tnumitin n Imaziɣen.\nDeg Ayt Yanni di Leqbayel, awarni tameɣra-nnes s simana, traḥ taslit ɣer tala n waman i yellan di ddcar mani tzeddeɣ, tneṭṭar din takemmict n ibawen zdat ma ad zag-s tsu. timuwca-ya n ibawen tettawi-d belli taslit-a tarezzu ad tegg tarwa-nnes (Jean Servier, « Traditions et civilisations berbères » )\nDi Leqbayel ɛawed, ttɛawaden x ijjen umrabeḍ qqaren-as Sidi Bucaqur illa yarezzu ad yegg tarwa, uca itter lbaraka zeg umrabeḍ Sidi Mḥend Ubrahim, amrabeḍ-a yewc-as sebɛa (7) n tḥebba n ibawen, deg ubrid tweḍḍar-as ict tḥebbuyt s-uyenni i das-yewca Arebbi setta n tarwa waha walli sebɛa.\nMaca mayemmi baw walli ca n yinat nneḍni ?\nAbaw xmi i d-teẓẓud di tmurt ituff dag-s itmarni ittaru-d ibawen nneḍni yeqqar qa tafsut tebda. Tuffin-a n ibawen tejja-t ad yili d amatar (symbol) n tarwa, s-uyenni di tmeɣriwin n tkerza d lemlak (remrac) d xmi i d-isɣemmi umeẓẓyan tiɣmest tamezwarut tetten ticarci ittwaggen s ibawen (qqaren-as ufetyin di Leqbayel, unbuten di Ḥaḥa, urkimen di Sus).\nAm mamek ibawen dewlen d itran deg ujenna, ddakʷalen d tarwa deg umaḍal anefgan, s-uya nettaf zi leɛwayed n Iqbayliyen tteggen ibawen adu tpayast mixef teṭṭsen mulay d taslit. Ict twafit Taqbaylit ɛawed teqqar » Sin (2) ibawen ccuren tamurt« , tamrarut n twafit-a d Adam d Ḥawwa.\nDeg ijn tḥajit d Tarifit tessawal xef tnayen n temɣarin ɣer-sent ddiset ssekkent argaz-nsent ad dasent-yeẓẓu ibawen، maca netta icci-ten, umi xsent ad ẓarent mani ten-yeẓẓu issmer-asent ɣer ijjen iger n temẓa. Ass umi ruḥent ad kksent ibawen teṭṭefi-tent temẓa tejji-tent al ami urunt, zi ssenni tamɣart tmiɣist tarwer, ten-nneḍni tecc-itt, tnayen-nni isegman qqimen ɣer tamẓa (ismun-itt Renisio di « Ibidem »). Tḥajit-a tɛawaden-tt di marra Tamazɣa, temsebḍa di ca n tmeslayin timeẓẓyanin zeg uraq ɣer wenneḍni (ad tent-tettafem di Contes berbères du Maroc n E.Laoust). Ssanita i d-ikka umedya-nni neqqar x wenni iẓerḍen aṭṭas : « uffen dag-s ibawen », Argaz da deg umkan ma ad yeẓẓu ibawen di tmurt ad ɣemyen ad yegg agla, igg-iten deg uɛeddis-nnes wer inefɛen i walu uca uffen dag-s isaqar-d iẓerriḍen.\nIbawen di tmurt = tarrawt\nArgaz yecca ibawen = Tamẓa tecca tayemmat\nAɣemmuy di tmurt = Aɛeddis n temɣart zegga ɣa taru\nTɣuni-ya jar ibawen d tarwa iyejjin Isusiyen deg wawal-nsen qqaren ca n twalatin « baw » smeɛnan zag-s x lwalda n temɣart.\nItran d tarwa\nMala itran qqnen ɣer ibawen, ibawen qqnen ɣer tarwa, ittawi-d manaya belli ula d itran qqnen ɣer tarwa. D manaya i nettaf di ca n twafitin tiqbayliyin :\n– Sin waymaten, yiwen d iɛiqer, wayed d amyarew\n(Tnayen n wawmaten, ijjen wer itiru, ijjen ittarru)\nTamrarut n twafit-a : Tfukt d tziri ( Taziri unḍen-as-d itran itwaḥsaben di twafit-a d tarwa-nnes).\n– Isli d teslit ur ttmezren, arrac tabaɛn yemma-tsen\n(Mulay d teslit wer temẓarrin, tarwa ḍefṛen yemma-tsen)\nTamrarut : Tfukt, taziri, d itran.\n– Aggur yejja-d itri (Ayyur yejja-d itri)\nTamrarut : Tayemmat d tarwa-nnes.\n– Aggur izerɛ itran (Ayyur iẓẓu itran)\nTamrarut : Tayemmat ɣer yella aṭṭas n tarwa.\nDeg Wargla di Dzayer, tettren ɣer tziri ad dasen-tewc awmaten deg izlan:\nA lalla taziri n-na\nuc iyi iggen emmwa\nini igget utma\nbaba yireḍ tazerḍant\namensi n-nna yemmwu\n[ A lalla taziri nneɣ\nuc-ayi ijjen uma\nniɣ ict uletma\nbaba yireḍ aselham\namensi nneɣ yenwa\nTiɣuni-ya n tziri d uyur aked tarwa itejja-neɣ ad nefhem mayemmi i das-qqaren i tamɣart ɣer yella ddiset di Lmerruk wer txezzar ɣer tziri ataf wer tiru akniwen.\nItran – Ibawen – Tarrawt\nZi marra manaya i d-nidar, newweḍ belli di tmiṭulujit Tamaziɣt Itran d amatar n umaḍal n ujenna, ibawen d amatar n umaḍal n tmurt, tarwa d amatar n umaḍal anefgan ittwaḥsaben d areqqas jar ujenna d tmurt.\n– Twafit tasusit : iger yeẓẓu wer t-ikrez ḥedd, itwamjer s tmeddit iɣemmi-d x uɛecci [tamrarut : ajenna]\n– Lehlak-nni i d-ittasen di tiṭṭ neqqar-as di Arif « ritti » (abenqir d acemlal ittban-d di tiṭṭ) , qqaren-as di Lebayel « Itri« , di Sus « itri n tiṭṭ« . teṭṭfen iḥenjiren imeẓẓyanen wer xezzren deg yitri ataf wer ten-ileqqef lehlak-a (di Leqbayel, Sus, Mzab)\n– Tamnen aṭṭas di Lmerruk belli anict illan n itran deg ujenna ig yellan n iwdan di tmurt, melmi ma yemmut bnadem ittweṭṭa-d itri-nnes. Akuc igga manaya ataf ad iḥḍa amyas n umeɣrad (Universe balance).\nكوكرا في الميثولوجيا الأمازيغية – محمد أوسوس : ISBN/ISSN/EAN : 978-9954-28-015-7\nɣer ɛawed: Neolithic…akuḍ i di nqelben yegduden x temɣart !


url: =Ṭrejma n ddunit tajdiṭ: yiwen Wedlis Iqedsen yeţwaxedmen bac ad yeṭṭef aṭas\nΓER S Sesotho (Lesotho) Tabalansyant Tabulunit Taburtugit Tacinwaţ tamundarint (n zik) Tacinwaţ tamundarint (tushilt) Tadangmit Tadanwaţ Tafantit Tafinwaţ Tafrikant Tagalwaţ Taglizit Tahiligaynunt Tahungarit Tajabunit Tajuṛjyaţ Takannadaţ Takatalant Takinyaṛwandit Takirgizit Takirundit Takriyult n Hayti Takriyuţ Takurit Takusaţ Takṛuwatit Talalmanit Talbanit Talingalaţ Talitwanit Tamalayt Tamalgacit Tamharit Tamingrilyant Tanahwatlit (talemmast) Tanirlandit Tanuṛwijt Taqbaylit Tarumanit Tarusit Tasabadit Tasamuwant Tasangalit Tasanguţ Tasbenyulit Tasirbit Tasirbit (taṛumanit) Taswahilit Taswidit Tatigrinyaţ Tatiluguţ Tawalist Tayunanit (neγ Tagrikit) Tazerbayǧanit Tazerbayǧanit (s tira sirilik) Tazuluţ Tazziltalt Tazzuzzilt Tačikit Tačičiwaţ Taţungaţ Taţwanaţ Taεṛabt Taṛminit Taṛumit (neγ Tafṛansist) Taṣlubakit Taṣlubinit Taṭagalugt Taṭaraskant Taṭayisyant Taṭelyanit Taṭurkit (neγ Taṭerkit) Taṭutunakt Tilukuţ Tindunisit Tisṭunit Tiwit Tukṛanit Turumuţ Tussit\nYiwen wedlis iqedsen yeţwaxedmen bac ad yeṭṭef aṭas\nΓur Inagan n Yahwa ulac adlis yesεan azal akteṛ n Wedlis Iqedsen. Ssenqaden-t dima yerna ssexdamen-t bac ad sselmden i wiyaḍ lexbaṛ n lxiṛ n Tgelda n Ṛebbi. (Matta 24:14) Daymi i ţţeɣraṣen bihfih yedlisen-nsen. Γef ddemma n wannect-a, xedmen ayen akk ilaqen iwakken adlis, Tira Iqedsen, ṭrejma n ddunit tajdiṭ umi i εawden aṭerjem i d-iffɣen di 2013, ad yili yecbeḥ yerna yeǧhed.\nIlaq ad yeţwaxdem wedlis-agi ajdid akken ara yeṭṭef aṭas. Kra seg wid i gxeddmen di lemṭabεa n Inagan yellan di Wulkil, di Marikan, hedṛen ɣef leqsed-agi-nsen akk-d wemḍebber n yiwet tkebbanit yesselsaqen tiktabin. Amḍebber-agi yenna-yasen-d: “Adlis-agi Iqedsen iɣef i teţnadim, ulac-it. [...] D ayen yesseḥzanen, meεna azgen ameqran seg yedlisen-agi ţwaxedmen i ucebbeḥ n ṭṭwabel [...], mačči bac ad ṭṭfen aṭas n lweqt.”\nKra n yedlisen Traduction du monde nouveau i d-yeffɣen ayagi iεeddan, ur ǧhiden ara mliḥ. Tikwal, m’ara yeḥmu mliḥ lḥal, ţţeɣraṣent-ed kra n tewriqin seg-sen. Bac ad ssiwḍen a d-ssufɣen Adlis Iqedsen ara yeṭṭfen ɣas a t-issexdem walbeεḍ aṭas, ama d anebdu ama d ccetwa, tarbaεt n wid ixeddmen di lemṭabεa nudan a d-afen ṣṣenf n llesqa, n ţţawilat akk-d dduzan n welsaq iwulmen i teɣlaft. Mi d-ufan ayen i ḥwaǧen, ḍebεen-d kra kan n yedlisen bac a ten-jeṛṛben Inagan di tmura yemxallafen mliḥ di liḥala n tegnawt; xedmen ayagi ama di tmura yellan di leǧwahi yeḥman mliḥ ama di tid yellan di leǧwahi semmḍen mliḥ, am Alaṣka.\nSeţţ cchuṛ mbeεd, εawden rran-d idlisen-agi bac a ten-walin wid ixeddmen di lemṭabεa. Tarbaεt-nni n wid ixeddmen di lemṭabεa xedmen ayen ilaqen bac ad wennεen idlisen-a, mbeεd εawden ceggεen kra akken ad ţţujeṛṛben am imezwura. Leḥsab n wayen i jeṛṛben yewweḍ ɣer 1 697 yedlisen. Kra seg yedlisen-agi tḥuza-ten twaɣit tameqrant mebla lebɣi n wid i ten-ijeṛṛben. Di lemtel, yiwen wedlis iqedsen ţţun-t di beṛṛa, yewwet fell-as ugeffur (lehwa) iḍ kamel. Yiwen wedlis nniḍen yeddem-it uḥemmal n waman mi d-tεedda yiwet tbuciḍant. Ajeṛṛeb-nni i ţţujeṛṛben yedlisen-a di beṛṛa akk-d twaɣiyin i ten-iḥuzan, fkan-d lexbaṛ iṣelḥen mliḥ ɣef wacḥal i zemren ad ṭṭfen.\nDi 2011, di lweqt ideg i llan ţjeṛṛiben idlisen-agi, Inagan uɣen-d i lemṭabεat-nsen n Wulkil akk-d Ibina, di Jabun, timacinin tijdidin i glessqen tiktabin s lemɣawla tameqrant. Leqsed n wannect-a mačči kan bac a d-xedmen leḥsab iwulmen n yedlisen, meεna bac a d-xedmen daɣen, di sin imukan-agi, idlisen iqedsen yeţţemcabin.\nUgur: tiɣlafin ţţeεwajent\nMi gebda useggas 2012, snat lemṭabεat-agi bdant xeddment-ed Ṭrejma n ddunit tajdiṭ yellan yakan si zik, yeεni taberkant ţ-ţzeggaɣt; nessexdem i teɣlaft-is ţţawil ajdid i d-nufa, i gṣenεen s wayen umi i qqaren polyuréthane. Meεna timacinin-agi tijdidin ssexdment llesqa akk-d teɣlaft n daxel ur neţţujeṛṛeb ara uqbel; dɣa nufa belli εewjent teɣlafin-nni n ufella. Nnuda din din a d-naf tifrat i wugur-a... ur d-nufi acemma. Nuɣal neḥbes asufeɣ n yedlisen-agi.\nWin i d-iṣenεen yiwen si ţţawilat i nessexdem yenna-d belli aεwaj n teɣlafin-agi yeţleɣwayen yeţwassen mliḥ, yerna yezga yewεeṛ i useggem. Acu kan, Inagan ur bɣin ara a d-xedmen Adlis Iqedsen yesεan taɣlaft taqurant, ihi ṭṭfen di leqsed-nsen a d-xedmen adlis ara yesεun taɣlaft yeţleɣwayen yerna ara yeqqimen tecbeḥ. Ṛbeε cchuṛ nekni neţjeṛṛib yerna neţţeεraḍ leṣnaf n llesqa akk-d leṣnaf n dduzan ajdid i d-nufa i teɣlaft n daxel. Nessaweḍ a d-naf ayen iwulmen bac a d-nexdem taɣlaft ur neţţeεwaj ara. Akka nkemmel asufeɣ n yedlisen...\nIεawed yeḥbes usufeɣ n yedlisen\nDi ctambeṛ 2012, yeţwaḍleb i wid ixeddmen di lemṭabεat ad ḥebsen asufeɣ n Ṭrejma n ddunit tajdiṭ yellan yakan si zik, ad fakken qbel ayen yellan di lemxazen w’ad heggin iman-nsen akken a d-xedmen Ṭrejma n ddunit tajdiṭ umi i d-εawden aṭerjem. Llan qesden a ţ-id-ssufɣen di 5 tubeṛ 2013, m’ara yeţwaxdem wegraw n useggas n Watch Tower Bible and Tract Society of Pennsylvania.\nDi 9 ɣuct 2013, yelḥeq ɣer lemṭabεat weḍris n Wedlis Iqedsen ajdid yeţwaketben s luṛdinatur. Azekka-nni bdan aḍbaε. Di 15 ɣuct, yeffeɣ-ed Wedlis Iqedsen amezwaru s lekmal-is si tmacint n welsaq. Di sebεa smanat i d-itebεen, tirebbaε ixeddmen di lemṭabεa n Wulkil akk-d tin n Ibina xedment iḍ d wass bac a d-ssufɣent w’ad ceggεent akteṛ n 1 600 000 yedlisen, ayen ilaqen bac yal yiwen seg wid ara iḥedṛen i wegraw n useggas a t-id-iṣaḥ wedlis.\nAdlis-agi iqedsen ajdid yecbeḥ yerna yeţwaxdem akken ad iṭṭef aṭas. Acu kan, lexbaṛ yellan deg-s yesεa lqima akteṛ, axaṭer yeţţawi-d tudert. Yiwen wass, di Marikan, yiwet tmeṭṭut umi i geţţunefk wedlis-agi tura-d imeslayen-a: “S tektabt-agi tajdiṭ umi i d-εawden asufeɣ, uɣaleɣ fehmeɣ akteṛ Adlis Iqedsen.”\nAcu i d lexbaṛ amenzu n Wedlis Iqedsen?


url: =“Ttheggiɣ asegzawal ameqqran yemmden s 1 500 n yisebtar” - La Dépêche de Kabylie\nAccueil Tamazight “Ttheggiɣ asegzawal ameqqran yemmden s 1 500 n yisebtar”\nḤMED NEKKAR, d amaru, d imsiẓreg\n“Ttheggiɣ asegzawal ameqqran yemmden s 1 500 n yisebtar”\nIban-d Ḥmed Nekkar s annar n tira deg yiseggasen n 90. Seg tira n wungalen ar teẓrigin tamagit i d-isiẓrigen, ass-a idlisen, s tmaziɣt. Yura 12 yidlisen deg taɣulin yemxalafen. Newwi-d awal yid-s ɣef umecwar-is\nn umennuɣ, n tira d wayen-nniḍen.\nAɣmis n yimaziɣen : Acu-tent tmental i ideggren Ḥmed Nekkar ɣer tira, armi yuɣal gar yimura ifazen s tqbaylit ?\nḤmed Nekkar: Leḥmala n tɣawsa, neɣ kra n ccɣel, ifeṭṭiwej-ines amenzu yettuɣal ɣer temẓi. Yal amdan di ddunit, yesɛa kra uɛeqqa yettazzalen deg yidammen-is, yal yiwen amek: asekkud n umdan yemgarad seg wa ɣer wa. Llant temsal i d-yettawi di tlalit-is, d lweṛt n twacult, tikwal daɣen tawennaḍt teggar-d iman-is deg usemsed n tudert n umdan, ama deg wayen yelhan ama deg wayen n diri.\nTimetti, tneǧǧer amdan, tessemsad-it am tjenwit n Ǧeḥḥa, yiwen yidis qeṭṭiɛ yettaẓ ɣer sdat, wayeḍ iḥeffu, yettuɣal ɣer deffir, itteffeɣ i kra yellan d ṣṣwab. Yella umdan yettṛebbin afud di tsertit taderɣalt. Win yewwi ṭṭmeɛ d tazzla deffir uṣurdi, lebni n yibaẓaren, bac kan ad ten-walin medden sɛan idrimen.\nD adrim swayes ur yesfaydi yiwen. Akken qqaren wat zik: “Yeḍfer aɣrum di temẓi, yettu adrum ur d-yezzi” neɣ “aɛebbuḍ yezwar laṣel”. Llan daɣ wid izerɛen berra n tferka, ttawin agdud deg uḍru n llem-nsen am uvirus, yettuɣal-d fell-asen d axṣim. Iwakken kan ur netteffeɣ ara i usentel n tuttra. Di temrawt n yiseggasen n 60, d tallit deg i d-isuḍ waḍu n tiɛurrebt d tneslemt. Iselmaden n tmura taɛrabin, kecmen-d s tuget ɣer tmurt n leqbayel.\nRnan sganen deg-neɣ s wawal-nni aderɣal: “Atmaten-nneɣ icqiqen”. Asekkil n taɛrabt, s ddreɛ i t-sentuyen deg uqerru n unelmad aqbayli. Nekk d anelmad am wiyiḍ, ɣas akken meẓẓiyeɣ, maca greɣ tamawt d akken, di berra, deg uxxam nettmeslay taqbaylit, nessawal i yiman-nneɣ leqbayel, acku nettmeslay gar-aneɣ taqbaylit. Deg uɣerbaz, d ayen-nniḍen, taɛrabt, tafransist. Tafransist a-t-an tban, neḥṣa akk yis-s, d tameslayt n umhersan. Seg tama-nniḍen, nlemmed taɛrabt sɣur yiselmaden iberraniyen, rennun qqaren-aɣ-d kunwi d aɛraben.\nWeḥd-i weḥd-i, ttmeyyizeɣ. Acuɣer mačči d taqbaylit, tinna akken heddreɣ deg uxxam d yimawlan-iw ara lemdeɣ deg uɣerbaz ? Dagi i mderkalen lexyuḍ deg wallaɣ-iw, dacu-yi nekkini? Akken kan yenda useggas n 70, teɣli-d gar yifassen-iw tesɣunt “Agraw Imaziɣen” n Paris. Tetteddu s tuffra. D tasɣunt i yessawalen i yimaziɣen n Tefriqt n ugafa akken llan, ad d-ndekwalen seg yiḍes, ad d-rren s tamawt d acu-ten, dacu-tt tmagit-nsen ?\nAd ẓren ula d nutni sɛan tameslayt, sɛan agemmay i tira. Deg yiwen wass, agemmay n tfinaɣ yettwasekles am tezlit tamaynut deg wallaɣ-iw. Uɣaleɣ ttaruɣ ɣer tansa-nni n Ugraw Imaziɣen. ifeṭṭiwej amezwaru yebbeɛezqen deg wul-iw asmi ufiɣ asefru yura Besɛud Muḥed Aɛrab s tfinaɣ deg yenna: Kečč d kečč, nekk d nekk/Nemxalaf ɣas nemqarab/Seg wul-ik kkes akk ccek/Amaziɣ mačči d aɛrab. Dɣa, seg wass-nni, tufa tqabact afus-is.\nKečč yellan gar yimenza yeɣran tamaziɣt, u seg widi tt-yeslemden, ḥku-aɣ-d ɣef tallit-nni taqburt amek i tt-id-telḥam ?\nUqbel iseggasen n 70, ulac wid yettarun s teqbaylit, armi d-tennulfa tkadimit n Paris sɣur imḍebbren n Ugraw Imaziɣen, seg wasmi d-tennulfa si 66 armi d iseggasen n 78 deg i tt-yeḥbes udabu n Bumedyen. Di lawan-agi, yuɣ lḥal tezreɛ temɣi. Merra imeɣnasen lemden tira n tfinaɣ. Imeɣnasen n tallit-nni, bnan-tt ɣef tidet, fkan tudert-nsen i usekfel d uzway n uɣebbar ɣef wallen n wid yeṭṭsen. Seg yiseggasen n 70, leqdic ɣef tmaziɣt yella-d s tuffra akken armi tendeh tefsut n 80.\nDɣa deg yiseggasen n 80 i bdan tteffɣen-d wungalen s teqbaylit. Ungal-inu amezwaru Yugar Ucerrig Tafawet, yettwaru deg useggas n 83, maca ur d-yeffiɣ ara armi d 99. Di tazwara n yiseggasen n 90, tettunefk tlelli i uslali n tddukkliwin tidelsanin i yidles d uselmed n tutlayt. Di tallit-nni mi d-yella uneḥbus n leqraya di 94, d ineɣmasen i d-nhegga di tddukkla tadelsant Tala n Tussna di Tizi Uzzu, tugetdeg-sen i yeṭṭfen aselmed n tmaziɣt di tesdawit Lmulud At Mɛemmer i d-yessuffuɣen iselmaden n tmaziɣt.\nAmek-itent tegnatin neɣ tiwtilin ideg turiḍ ungal-inek amenzu “Yugar ucerrig tafawet” ?\nAdlis-agi neɣ ungal-agi, yettwaru di tegnatin iweɛren aṭas: di tallit-nni n 80, ulac timacinin neɣ iselkimen yesɛan agemmay n tmaziɣt am win n tura. Rnu daɣen qlilit teẓrigini iqebblen adlis n tmaziɣt. Nezmer ad d-nini ddukklent-d akk, tugdi n usuffeɣ n udlis amaziɣ, amek ara yenz, anwa ara t-yeɣren? Akken yebɣu yella lḥal, lebɣi yella, iɛekkiren qwan, meɛna ur nefcil ara, d tabɣest n wussan-nni i aɣ-yessawḍen ɣer tegnit n wass-a. Tura nezmer ad d-nini, la d-ttuɣalen waman ɣer tala, ulac aggur deg ur d-tteffɣen ara anda ma drus sin yidlisen.\nMmeslay-aɣ-d cwiṭ ɣef tsuqqilt i tgiḍ i wungal (l’Alchimiste n Paulo Coelho) ara d-yeffɣen deg wussan i d-iteddun…\nAmeslay-inu, ad yili d amatu ɣef tsuqqilin i d-xedmeɣ ar ass-a. Aṭas i d-suqqleɣ mazal ur d-ffiɣen ara d ungalen neɣ d tullisin, d timucuha… Nekk ur ggareɣ ara afus-iw s asuqel n udlis ma yella tadyant-nni ur tt-fhimeɣ ara neɣ ur tris ara di lxaṭer-iw. Ungal l’Alchimiste n Paulo Coelho iwumi fkiɣ azwel (Akruran).\nTidet kan, d adlis-agi iweɛren aṭas yenneḍ, yettali yettader, yettnejbad, yettuɣal, maca ɣer taggara, ssawḍeɣ ad t-id-rreɣ ɣer teqbaylit yerna akken iwata. Acuɣer i t-ferneɣ?Tamezwarut, d ungal ɣef yeffeɣ uberreḥ ameqqran deg umaḍal. Tis snat, yettwasuqel ɣer waṭas n tutlayin n umaḍal. Tis tlata, syin meyyzeɣ d yiman-iw, acuɣer ala, ula d nekni nuklal ad t-nɣer s teqbaylit.Tis 4, armi i t-ɣriɣ 3 tikkal i t-fehmeɣ, kecmeɣ deg-s, i as-kkreɣ i usuqel.\nMebla ccek tesɛiḍ iṣenfaren-nniḍen…\nWin yellan akka deg umkan-iw, urǧin ad teqqar tala deg i d-yettagem neɣ ad tenger teẓgi deg i d-izeddem. Iṣenfaren i mazal ur d-ffiɣen ara, ugaren ayen i d-yeffɣen. D acu kan yella yiwen uṣenfar i yi-yeṭṭfen lwelha, yeṭṭef-iyi aṭas n wakud, maca qrib ad yaweḍ ɣer taggara-s. Wagi d yiwen leqdic ameqqran i d-yessuturen anadi s telqey.\nAṣenfar-agi d: Asegzawal ameqqran urǧin yelli deg unnar akka tura. D asegzawal yemmden azal 1 500 yisebtar, tiwlafin, tifelwiyin. D ṣṣenf n usegzawal ur nennum ara nettwali-t di tnedlisin. Ssarameɣ ur ttɛeṭṭileɣ ara ad t-fakkeɣ akken ad sfaydin deg-s akk imaziɣen. Iṣenfaren-nniḍen ugten: gar-asen ungalen, tullisin, timucuha, tizrawin, amezgun, mebla ma rniɣ-d tamedyazt.\nSsarameɣ d akken Leqbayel meṛṛa, ad d-ndekwalen si tnafa, ad d-uɣalen ɣer laṣel. Anagar taqbaylit-nsen ara asen-d-yerren udem. Ssarameɣ daɣen ad d-yaweḍ wass anda tamurt n leqbayel ad tuɣal s tutlayt-is tamezwarut uqbel akk tiyiḍ. D tin ara ireṣṣin iẓuran s telqey deg uɣerbaz-ines. Tudert i Yiqbayliyen, i teqbaylit, i tmurt n yiqbaymiyen. Sɛut lḥir ɣer tutlayt-nwen, ma ulac taqbaylit, ulac tamagit. Ad tnegrem kunwi tellam.\nAr ass-a, ssuffɣeɣ-d 12 yidlisen:\n1-Yugar ucerrig tafawett/ungal / 99, tiẓrigin Yuba wis sin.\n2-Tudert gar zzebra d yifḍisen / 2012 / ungal / le savoir.\n3-Adlis n tɣuri, iluɣma d yisnasen / Tazrawt / 2014.\n4-Taɣaṭ n Mass Seguin / tullist / 2015 / Tamagit.\n5-Timucuha / tageldunt deg uglim n ujḥiḥ / Amttaker asadran / 2015 / Tamagit.\n6-Azeḍḍa n tissist / ungal / 2016 / Tamagit.\n7-Tajeǧǧigt n Meɣres / ungal / 2015 / Tamagit.\n8-Alluca di tmurt n tirga / tasuqilt/ungal/2017/Tamagit.\n9-Inebgi n Rebbi / tamacahut/2017/Tamagit.\n10-Tibḥirt n temhargiwt / tamacahut/2017/Tamagit.\n11-Deg wul n umennuɣ / Tasuqilt/amezruy/2010.\n12-Apprendre tamazight maintenant/2017/Tamagit.\nYesteqsa-t Khaled Achoui


url: =IQBAYLIYEN di 1846 ‑ Amur amenzu: Aqbayli d ṭṭbayeɛ-is - Tamurt | Isallen n tmurt\nAsnubeg Tidmiwin IQBAYLIYEN di 1846 ‑ Amur amenzu: Aqbayli d ṭṭbayeɛ-is\nIQBAYLIYEN di 1846 ‑ Amur amenzu: Aqbayli d ṭṭbayeɛ-is\n17 Γuct 2010\nGer yimezdaɣ nniḍen n Lezzayer yemxallafen deg yiẓuran, Iqbayliyen d aɣref i yiman-is, s tidet yemxallaf yakk ɣef ccetlat nniḍen.\nAqbayli ad t-tafeḍ yeččur, d aεterri. Tafekka-s tettwanǧer akken yessefk. Lqedd-is sumata d alemmas kan. D axfafan deg leqdic. Ur yettcebbiḥ ara iman-is aṭas. Deg temẓi-ines, yennum lxedma, yedεen d leεtab.\nAqbayli ɣur-s aṭas n nnif. Maca nnif-is netta ur t-id-yettwali ara d zzux neɣ d taɣawsa ara d-yesken i medden akken t-tettwalin Waεraben. Aεrab, azal ur t-yesεi, yezmer ad yessirxes iman-is i wakken ad ɣ-d-yesqizzeb. Aqbayli yettaṭṭaf deg nnif-is, yettak azal i tirrugza. Ikennu i wid t-iɣelben, maca werǧin ad t-twaliḍ yesserxes iman-is.\nAqbayli ur iḥemmel ara tamεict umenṭer, tawacult azal-is meqqer ɣur-s. Tayri-ines i tmurt tettεedda akkin i tilas.\nYettaṭṭaf deg wawal-is; ma yella yettwaqqen s wawal, syinakkin yufa ur yeffiɣ ara fell-as, yezmer ur t-ixeddem ara, maca ad d-yeffeɣ εinani yerna s tezdeg. Dacu kan, ma yeggul d awezɣi ad yeḥnet.\nYeṭṭafar ayen i s-d-yenna ddin-is, maca ur yelli d ameṭṭarfu. Nezmer ad t-neḥseb, s tidet, d netta i d imserreḥ yakk deg yinselmen deg temsalt n ddin.\nInebgi-ines yettarra-t nnig uqerruy-is; ɣas d aεdaw-is, ur t-ixeddeε ara skud seddaw leεnaya-s i yella. Ṭṭbiεa-s theyya yakan i wakken ad tger iɣallen i tɣerma, yettak azal daɣen i yat tɣerma mi ara s-tettunefk tegnit ad ten-ixaleḍ.[[“Aqbayli yettak azal i yat tɣerma mi ara s-tettunefk tegnit ad ten-ixaleḍ, atg., atg.”\nTura ad d-nefk tbut ɣef wayen d-nenna akka s yiwet n tmacahut yettwassnen.\nDeg waggur n duǧember 1830, yiwet n teflukt tarumit i d-yewwin sselεa seg Marsay ar Lezzayer, tezder, wwint-id waman ɣer ceṭṭ n Bgayet n wadda. Azgen n wid yellan deg-s mmuten; ayen d-yegran rewlen syawesya. Yiwen seg-sen, M. B…, yemlal d wemɣar n yiwet n taddart n tama-nni, yerra-t seddaw leεnaya-s. Ayen yeqqim dinna yakk, almi d aggur n furar, yiwen ur t-yennul, ur t-yuɣ wacemma. Akken ɣ-d-yenna ccix Ḥemmu Sliman, d imḍebber-amatu n Lezzayer i d-yuɣen tilelli n M, B.. akked win d-yesselḥan taflukt-nni, ula d netta yemneε seg tmettant, yewwi-t umɣar n taddart nniḍen, yetthella deg-s akken yessefk.\nCcix Ḥemmu Sliman yella ɣur-s yiwen n mmi-s, ad yesεu 20 iseggasen, yeḥrec nezzeh, yuɣal d amdakel n yinebgi n baba-s. Yesselmed-as kra seg ddeεwat i Muḥemmed, dacu kan iḥettem fell-as ula d netta ad s-yesselmed kra seg ccna irumiyen. Deg drus n wussan kan, Saεid Uḥemmu yessaweḍ icennu akken yessefk sin ifyiren imenza n la Marseillaise. Dɣa, deg yiḍ mi ara ttqessiren, M. B… ideεεu i nnbi s leεyaḍ, Saεid yettarra-yas-d s usefru-nni : aux armes citoyens…\nSaεid Uḥemmu yusa-d ɣer Bgayet deg useggas n 1934, i wakken ad iwali amdakel-nni-ines i yuɣalen yezdeɣ dinna. Imi mlalen, yeɣli ger iɣallen-is, yettru imi t-yeẓra i tikkelt nniḍen. I wakken ad s-d-yesken belli seg wasmi d-yeffeɣ seg wexxam-nsen d netta yezga yettmektay-it-id, yecna-yas-d isefra-nni n la Marseillaise; yenna-yas-d belli icennu-tt yal ass deg taddart-is ilmend n usmekti n wemdakel-is.\nAqbayli mazal-as akken kra seg yir ṭṭbiεa-nni n umuḥuc, maca d netta i d Aferkiw amezwaru i izemren ad d-yaẓen ɣur-neɣ. Ad yidir s wer aɣbel ger Irumiyen, mi ara yezg yid-sen.\nAqbayli d axeddam nezzeh; d afellaḥ lεali, yettεeddal ccan i yiḥerqan-is, yessefrak-iten akken yessefk.\nD uḥdiq i d-yefka rebbi deg-s, yettseggim s leḥruciya kra yellan d lḥirfa i yeḥwaǧ i tudert n twacult-is akked tfellaḥt-is. D netta i d-iẓeṭṭen iceṭṭiden-is d ibeḥnuqen yakk yeḥwaǧ. Ad naf ɣer Yeqbayliyen tisyar n lfarina, lemεeṣrat uzemmur, anda d-ṣenεen timekḥal d ijenwiyen; d nutni i d-ixeddmen i yiman-nsen sslaḥ mi ara ruḥen ɣer lgirra; deg kra yellan d lεerc ad tafeḍ aḥeddad, rnu xeddmen-d daɣen ttawilat n tfellaḥt. Bennun akken yessefk ixxamen-nsen akked imukan-nsen n lxedma.\nIqbayliyen ḥemmlen nezzeh iṣurdiyen; deg yal taddart ad tafeḍ yuget leḥsab ɣef yedrimen. Imerkanṭiyen reṭṭlen i wid yeḥwaǧen i tfellaḥt neɣ lḥirfa-nsen, d acu kan d ireṭṭalen ara d-yuɣalen s lfayda meqqren.\nIqbayliyen ttmilen nezzeh ɣer tnezzut (asiǧǧew), tikwal d ṭṭbiεa, tikwal terra tmara. Mi ara d-ɣellten nnig n wayen ḥwaǧen, ad ten-tafeḍ yakk ttnadin berra i temnaṭ-nsen i wanwa ara ssiǧǧwen zyada n lɣella-nsen. Dɣa, ttsewwiqen yid-neɣ s tefses, s wer aɣbel, yiwet i wakken ad d-rebḥen idrimen iɣef rɣan, tis-snat i wakken ad d-aɣen tiɣawsiwin i ten-ixuṣṣen.\nUr tufiḍ n tɣuri i yellan ɣer Yeqbayliyen; tussna yakk i yesεan d cwiṭ-nni n leqraya d tira n tutlayt taεrabt. Tameslayt-nsen dɣa temxallaf aṭas d tutlayt-a. Taqbaylit-nsen tefruri-d, mebla ccek, seg tutlayt tamenzut n tmurt-a ngum (uqbel) anekcum n Waεraben.\nIqbayliyen ur s-ssinen ara i tujjya; mi ara ttwiqerḥen sdaxel-nsen seg kra n waṭṭan, sexdamen aman n teḥcicin i wakken ad ḥlun. Ula d nniya-nsen ttamnen tessujay-iten, dɣa ttemyennan s wemqat ayen s-d-yenna wemrabeḍ i umuḍin. Ur ssinen ara daɣen d acu iwumi qqaren “afeqqer” (chirurgie); ad d-nini yella ufeddix ara seḥlun: Ad ssefsin lejbar neɣ akebri deg zzit uzemmur. S trusi akked werway (reggi), ad t-id-sufɣen am urekti, ad t-ḍlun ɣef yiffer n yifit (tineqlin, tiεemriwin…) neɣ n useklu nniḍen; syinnakkin ad t-qqnen i ufeddix-nni, Rebbi ad yeg ayen yegran.\nPrevious articleAman ttarran ssmayem d tafsut\nNext articleAselmed n tutlayt Taqvaylit di Marsay\nMuḥend n Σebdella 22 Dujember 2018 At 10h29\nSeg zik d Leqbayel d aɣref i yiman-is, ɣur-sen tamurt tin iwumi semman Tamurt n Leqbayel, Aεraben ssawalen-as « Blad Leqbayel », Irumiyen llan qqaren-as « Le Pays Kabyle ». Ass-a, nufa-d iman-nneɣ nefsi ger Waεraben, nezder deg WEΓREF ADZAYRI, yexleḍ Ceεban d Remḍan, tamurt-nneɣ tuɣal d « Tamnaṭ n Leqbayel », « Manṭiqat Al-Qaba’yil » « Région de Kabylie »…Wissen d acu i ɣ-d-yessawḍen ɣer liḥala ideg nella akka tura?\nMuḥend n Σebdella 19 Γuct 2010 At 22h05\nwinn n'da 22 Dujember 2018 At 10h29\nyiwen,sin yehves di tlata,anect-a nezmer aten-seles &ef uqvaili.yiwen d’axxam-is,sin ttaddart-is,d&a &er zdat ulac.as-a akken an qqim d’iqvailiyen ilaq-a& an kkemel lehsav d’asawen,taddart as-aggi drus,tellaq tedukli n’tuddrin &ef tmurt,ma ulac tamurt,ur tezmir attili taddart..a wi yuffan yal taddart ad effekk yiwen yemddebber akken ad xedmen le comité n’t&iwant ar ad-yarun leqwanen amek ara lehunt tudrin,akka tura,atan d’abbazar.yalwa yeqqar d’nekk igg snen.\nBerkus Tiwal 22 Dujember 2018 At 10h33\nUr nezmir ara ad neddukel ma yella ur nessin ara iman-nneɣ, ma yella ur neẓri ara amek i iga weɣref Aqbayli. Amagrad-a d tamuɣli Urumi, d tamuɣli uberrani. Tessefk-aɣ tin n mmi-s n tmurt. Yessefk imusnawen-nneɣ n tmetti ad ɣ-d-ssufɣen idlisen, tizrawin ɣef uɣref-nneɣ. Daɣen, lemmer d lebɣi, yessefk ad ten-id-ssufɣen s teqbaylit akken ad nefhem s tefses ayen ara ɣ-d-mlen. Ahat akka, azger ad yeεqel gma-s s tidet.\nwinn n'da 22 Dujember 2018 At 10h44\na zik a berkus,ulac a&ref aqvaili,llant tudrin,laarac,idrumen,maena ur mxallafen ara s’wattas.ma ‘ d&ref laemer newwidd.\nd’ayemi ur-d mezgge& ara akkw ttekti yaggi inek,iqvailiyen as-aggi,sean swacu ar avdun tikli,ur nezmir ara an kkemek akkaggi di tufra »la clandéstinité ».win ar ad yarun ne& ar ay ye&ren s’teqvailit,ilaq az-d ivan wuvrid yesufu&.iwanct-a,ilaq tutlayt attilli ttunsseivt.nezzra di ldzair d’el muhal,ne& ahat akka 10 n’leqrun,maena di tmurt tezmer tutlayt ne&,swas-a,attilli tunseivt.\nwinn n'da 20 Γuct 2010 At 18h57\nBerkus Tiwal 20 Γuct 2010 At 23h10\nwinn n'da 22 Γuct 2010 At 18h42


url: =Ɛli Msili ameɣnas anmagal - LIBRE ALGÉRIE\nHome›AWAL›Ɛli Msili ameɣnas anmagal\nAmeɣnas asertan anmagal, André Ɛli Msili d yiwen udmawan asertan n tenmegla tazzayrit yettwasnen s waṭas. Ilul deg useggas 1940, imawlan-is d leqbayel zedɣen tamnaḍt n Leqliɛa si tama n Lezzayer tamaneɣt. Yemmut di Lparis ass n 07 yebrir 1987. Baba-s d yemma-s sɛan taɣelnewt tafransist, ihi ula d netta yeddem-itt si tlalit-is. Yekka-d aɣerbaz alemmas n Bufarik, syin tasnawit n Ben Ɛeknun, dinna dɣa akken d ameẓyan i yekcem ɣer txibat n FLN. Taɣzuyt tameẓyant n yimawlan-is, yerra-tt d adeg n temlilit d tufra n yimseblen d yimjahden. Asmi yesɛa 20 n yiseggasen , taredsa tafransist tceggeɛ-d ɣur-s ad iles d aserdas. Yugi ad yili ddaw n leɛnaya n tredsa n Fransa, yeṭṭef abrid n trewla. Icula Marsay d tmurt n Ṭelyane, syin yekcem Tunes. Di tunes dɣa d aneɣlaf n leslaḥ d tmaɣunin timatuyin ( MALG) i d-t-yedmen ad yili deg terbaɛt n yisafsen n tredsa n tmunent taɣelnawt (ALN). Ihi ata yekcem d imeggi n tɣellist akked yinarmasen imaynuten. Yuɣ amḍiq d terbaɛt n Diduc yellan di tripuli tamaneɣt n Libya. Kra n wakkud kan yuli d agradi, yuɣal ɣef uqerru n yiwet di snat n tgezmin i d-yelhan s tirmad n tnewwact di tmura tiberraniyin.\nDi tmunent n tmurt deg useggas 1962 almi d 1966, d tallit-nniḍen tedder tmurt. Iqeddacen n MALG twaceyɛen ɣer Lezzayer tamaneɣt iwakken ad fken afus n tallelt i tdukli-nni yesbedd usira asertan akked terbaɛt n Tlemsan s lɛesker n tilas mgal tarbaɛt n Tizi Wezzu. Dɣa dayi i d-temmeɣ tredsa n tilas ɣer tmaneɣt tesseɣli Anabaḍ Uɛḍil n Tagduda Tazzayrit ( GPRA). Ṭfen leḥken s yiɣil d tredsa. Ikumya-nsen n tredsa iwakken uɣen tamaneɣt , uggaden ad d-kken si tama n Lwilayat III Lwilaya II, ihi kkan-d si tama n umalu, ɛummen-d sdat n temnaḍt n Clef. Deg ubrid ɣer tmaneɣt, agrawliw Ɛli Msili irewel-d si teɣlemt tasredsant-nni , yegga srid tanalit akked yiserdasen imeqqranen n Lwilaya VI, anida i ten-ixebber s yimihi n tuɣalin n MALG d tamsulta tasertant.\nDi temnaḍt timanit n Lezzayer tamaneɣt kkren-d imussuten n yinelmaden d ssandikat, d trebbuyaɛ n lxalat, ilemẓiyen dduklen iwakken ad seḥbibren ɣef talwit taɣarimt , llan-d i lmendad n tamiwin yettnaɣen ɣef leḥkem. Yella yid-sen Ɛli Msili deg tmesbaniyin i yettlaɛin i yiqerra n FLN, qqaren-asen: « Sebɛa n yiseggasen barakat » Deg unebdu 1962 yegga tanalit akked Lḥusin Ait Aḥmed yellan d amazan deg usqamu amennay, anida yella yettnaɣ iwakken ad yesseḥbiber ɣef uskasi asertan aɛafi. Di cṭember 1963 mlalen sin n yirgazen-a, dduklen sbedden-d akabar n Tirni n Tiɣallen Inemlayen (FFS). Ameɣnas Ɛli Msili yeddem taɛkumt n ulɣu d useɛlem n yimdanen s tlalit n FFS, ladɣa imi netta yella yeqreb mliḥ ɣer wammas d tama n yinelmaden, yerra ad d-yesker adru ara yilin akked tugdut d ssandikat timaniyin , mgal n trebuyyaɛ yesbedd ukabar awḥid di tallit-nni. Yuɣal imi izeddi i tekkelt-nniḍen deg yiqeddicen n yisafsen, yuɣalen d (SM) iqeddicen iserdsanen. Syin i d-yettawi isallen i d-yettak i ukabar-is.\nDi tuber 1964 mi fell-as aseggas i tnekra n FFS, Ait Aḥmed d Msili ttwaṭfen di tmurt n Leqbayel. Yemneɛ si lmut i lmend imi Ben Bella iger-d lemcawrat gar-as d yiɛeggalen n FFS. Cegɛent ɣer lḥebs n Wehran, syin serḥen-as-d ass n yiwen unbir 1965 send ummuɣ n Bumediene ɣef Ben Bella. Tazwara n 1966, yeffeɣ d imneǧli ɣer Fransa. Yexdem tanalit dɣa dinna daɣen akked yimeɣnasen n FFS di tnetla di lɣerba. Si temnaḍt n Marsay seg 1967 almi d 1969 yerra-d tirmad n FFS deg unnar n tsertit. Seg useggas 1969 dɣa yuɣal ar ulmad-is, anida yexdem tizrawin deg tezreft d tmusni tasertant di Axe-en-Provence. Tizrawin kfant ata yuɣal d amastan, iṛuḥ iṛessa iman-is di Lparis. Asira-ines dɣa yuɣal d adeg n temlilit mačči kan n yiminigen Izzayriyen d yimeɣnasen n Tirni n Yiɣallen Inemlayen, maca, yelli tawwurt i wak imneǧliyen d yimeɣnasen n umaḍal yettnaɣen ɣef tlelli d yizerfan-nsen. Seg useggas 1975 yuɣal almi d urmud asertan anida yerra ad d-yesker inmagalen Izzayriyen ɣef wuguren d temsal n yizerfan n umdan.\nƔur Ɛli Msili taluft n tmaziɣt, taluft n yizerfan idelsanen , abeɛda azref n tillit n tutlayt d yidles Amaziɣ yedda d yizerfan n umdan. I lmend n waya deg useggas 1978 yesker-d di Lparis yiwet n tenmiregt neɣ n tidukla umi isemma « Tiwizi »s lemɛawna n tedrimt n FFS. Iswi-ines agegdan d asizreg d tnezwit n tsufɣin n tira d wayen-nniḍen s tutlayt Tamaziɣt. Dɣa ula deg uḥric n uẓawan d ccna yella-d ufus n tallelt laḥsab n wayen yenna Ferḥat imaziɣen imulla dakken tisfifin-is timezwura twakelsent twazergent-d s lemɛawna n tedrimt n FFS. Asileɣ asertan yella daɣen deg tazwarin n umeɣnas, ɣef waya deg useggas 1978 d 1979 deg tnezduɣt-is di Lparis yerra d aɣerbaz i yessuddes timliliyin yerna yexdem aṭas n tannanin tisertanin i yilemẓiyen i d-yusan si tmurt abeɣda si tmurt n Leqbayel.\nDi tmedrut i yexdem deg meɣres 1979 yessaweḍ ɣer tufɣa n « Send-asenfar n tɣerɣert tasertant » tin ara d-iḥarben mgal tanemlayt ur yellin d tanemlayt yesbedd udabu Azzayri. Rran ad ldin abrid n tlelli i tnemla ara d-iṛessun ɣef tmanit timadiwt, tadigant d temnaḍit. Aṭas deg yimezdiyen n temlilit-nni dɣa d nutni yellan deg useggas n 1980 d imeskaren n tedyanin, d imekfuḍa d iɛeggalen n Tefsut Imaziɣen ( Tafsut n 80). Gar 24 n yinekraf n tedyanin n 80, 18 dey-sen d imeɣnasen n FFS n tallit-nni di tnetla. Deg tazwara n yiseggasen n 80, yessexdem tanalin yeẓṭa teɣzef n yiseggasen-a iwakken ad yessemlil iderwa n tenmegla Tazzayrit. D netta i d ameskar n umtawa n Lundun di temlilit i d-yellan gar Lḥusin Ait Aḥmed d Ben Bella deg Dujember 1985.\nD netta dɣa daɣen i d-yesnulfan i d-yessekren aɣmis « Lezzayer Tilellit » deg useggas 1986. Ɛli Msili yettnaɣ ɣef yizerfan n tlelli n tɣamsa d yizerfan n umdan s umata. Yella mgal kra n wanida llant txazabin d usexdem n rrebrab. Ladɣa ɣef waya yenna dakken adabu yessexdamen rrebrab mgal aɣref-is, yeqqim-as-d uɛurjim kan ad yuɣal d agraɣlan. Asmi yeḥḥulfa grent-id gar txenfiyyac , dɣa yura yiwet n tebrat anida d-yenna: « Mi ara tettwaldi tebrat-a, ad iliɣ ssawḍeɣ ɣer tagara-w, yellan tezdeɣ allaɣ-iw deg wasmi lliɣ d ameẓyan. Ad mteɣ s uḥlalas Azzayri i lmend mi ḥemleɣ Lezzayer, ad mteɣ iman-iw di tmurt n miḥyaf, ad mteɣ mi walaɣ tamettant n Lezzayer, azekkuya n tlalit-ines, daɣen mi walaɣ turza n yiwen n uɣref di lqaɛa, yefkan asfel d ameqqran ɣef tmeddurt-is ».\nAss n 7 yebrir 1987, André Ɛli Msili yettwanɣa sdat n uzaduɣ-is di Lparis. Yettwamḍel di tqerrabt n Pere-Lachaise. Laḥsab n Tirni n Yiɣallen Inemlayen d twacult-is, ulac ccek d adabu azzayri i yekkan di ssuq-is s ufus n udabu afransisi i yugin ar ass n wass-a ad d-yefk tidet d teɣdemt iseḥḥan ɣef tmettant-is. Seg tmettant-is ar ass-a, akabar n FFS d twacult-is wergin bran i umennuɣ d ulaɛi d usuter ɣef tidet. Ulabud yiwen n wass ad d-tbin tidet akken yebɣu yiɣzif wakkud. Ɛli Msili yenɣat yiwen n umdan d Azzayri d Aqbayli umi qqaren ɛebdelmalek amellu, s ufus n udabu Azzayri. Ulac wi ur neɛlim s taluft-a, maca, awi-d ixf-is, ar ass-a atta kan tɛelleq. Azemz n 7 yebrir yuɣal d ass n umeɣnas n ukabar n Tirni n Yiɣallen Inemlayen FFS, d tajmilt i tmektit n umeɣnas ameqqran Ɛli Msili d umennuɣ-is ɣef yizerfan d tlelli n ugdud Azzayri. Aɣerbaz n tsertit n FFS fkan-as isem n:\nAɣerbaz Ɛli Msili, i lmend imi d netta i yegren lsas i uɣerbaz n tsertit di Lparis.Yal amulli n tmenɣiwt-is imeɣnasen ttarran-as tajmilt tameqqrant. Drus-iten yirgazen yellan deg uswir-is n umennuɣ ɣef tugdut d yizerfan di Lezzayer n wass-a. Ad asa-nessaweḍ rreḥma, iɣsan-is di lǧennet ad yesgunfu di talwit.


url: =Ad d-nessers i lmend-nwen yiwet n tezrirt n teɣbula nnig n temsirin icudden ɣer yiswiren imgaraden n tezrawin. Ad awen-ifk ad tlemdem ugar ɣef kra n yisental i kun-iεeǧben.\nAdlil n teflest d tudert n tmezdayin tinǧiliyin\nAdlil n teflest d tudert n tmezdayin Tinǧiliyin d yiwen n udlisufus n 40 isebtar (A5) i yettwasqedcen nezzeh di Tferka Ugafa. Iskanay-d Ayen iwulmen n usekkud Amasiḥi d tudert n tmezdayt s tarrayt isehlen yerna d tanagrawant, s waṭas n tseddarin d isteqsiyen akken ad gen s telqeyt tazrewt n usentel. Arusfus-a ittwahegga ama i lmumnin ijdiden ama i lmumnin yenẓuẓin, meεna izmer ad ittwaseqdec si yal yiwen ittnadin ɣef wayen ttamnen imasiḥiyen. Anida iseεεun timuɣliwin imxallafen ɣef kra n yisental i d-yusan d ussinen (amedya aɣḍas), timuɣliwin-a ttwasfehment-d. Iswi n udlisufus-a d askan akken iwata n yisekkuden isεan azal wad iqebel di tlelli kra n tmuɣliwin deg yella umgarad ɣef kra n temsal tussinin.\nRuḥet, rret wiyaḍ d inelmaden\nIttwahegga s tesleg i lmumnin ijdiden, Ruḥet, txedmem inelmaden! D yiwet n tezrirt n 22 n tezrawin tisentalin i d-ittawin ɣef wamek ddan di lweqt kra n yiferdisen akked Imenzayen n tezrawt n Tira Iqedsen (190 isebtaren). Tamsirt-a tewjed s tutlayin n teglizit d taεrabt.\nTamsirt-a n setta n yiḥricen tettwahegga deg usammer alemmas i wid ittnadin ad fehmen timsal n rruḥ. Iskanay-d Linǧil s tarrayt tusliḍt, meεna s beddu n tikta n lsas. D ttawil ifazen i wid ittnadin s tidet abrid n leslak. Tamsirt-a daɣen tella s taεrabt d teglizit.\nTiririt ɣef tiẓri n Temhazt\nD yiwen umagrad amecṭuḥ i d-ittaran ɣef kra n yisteqsiyen i d-tesban teẓri n Temhazt. Tamsirt-a tewjed s tlata n tutlayin, Taεrabt, Taglizit d tespenyulit.


url: =Times deg tmurt Taqvaylit : Adavu azzayri d win yefkan afus i times, d tasartit n wakal yarɣan. KDirect.info – KDIRECT.INFO\nTAMURT TAQVAYLIT (KDirect) — Atas n tvidyutin d tewlafin id ivegnen avaxix yeḍran deg tmurt taqvaylit ussan agi, times d tin yeččan izuɣar d idurar, tamurt tuɣal d iɣiɣden.Ula d iɣersiwen teččaten times.\nDeg temnat n Tizi-wezzu, lavaεda deg Tizi raced, At yahia Musa, At Rahmun, Afir, At atella,Timezrit, Amalu, Mεetqa, times d tin yewḍen ula ɣer tuddar, atas n yexxamen ig rɣan, imezdaɣ d wid yekren iw akken ad sexsin times, ad xedmen tazmart nsen iw akken ad selken tuddar nsen d twaculin nsen. Ilaq ad nini d akken sraves taεna temsalt, am isaxsiyen am isurtiyen, ur defkin ara afus n tallelt iw akken ad selken imezdaɣ akk d tẓegwa n tmurt taqvaylit.\nDeg temnat n Vgayet, ladɣa deg Sidi εic, Akfadu, Tifra, Tirgin, kif kif, tiẓgi n Akfadu yiwet gar tẓegwa timeqranin n tmurt Taqvaylit d tin yerɣan, sraves n usexsi n times n lzzayer, d wid yefkan afus deg tẓegwa, deg mezdaɣ. Taddart n Ivurayen akk d Tirgin d wid umu d tezzi times, limer mačči d tavɣest n imezdaɣ n tuddar agi, tili ur d ittɣimi yiwen.\nDeg temnat n Tuviret, tekkar times meqren deg tẓegwa n Tgejda, d yiwet n tiẓgi yarsen deg L’UNESCO, Sraves yessaxsayen times d wid ur divanen ara. Ǧǧan times tendaḥ tečča igettaren.\nIlaq ad nesmekti d akken times agi yekren deg Tmurt Taqvaylit teglad s lmut n sin yemdanen d watas imejrah deg temnat n Tizi-wezzu.\nTasusmi n udavu azzayri, d win id ivegnen d akken times agi tnutni itt issaɣen, dayen iw miqqaren » Tasartit n wakal yerɣan »


url: =LA LIVE Less than an inch!\nI. Today's Race Report\nII. LA LIVE Start\nIII. Downtown Los Angeles\nIV. Pasadena/Rose Bowl: Chillin\nV. Pasadena/Rose Bowl: Race\nVI. Pasadena/Rose Bowl: Finish\nVII. OFFICIAL Amgen Tour of California Stage 08 PRESS CONFERENCE\nVIII. CYA California!\nRose Bowl, ~60km\nEmiliano Granado, Daniel Wakefield Pasley, Kyle Von Hoetzendorff\nOFFICIAL AMGENT TOUR OF CALIFORNIA STAGE DESCRIPTION (Annotated)\nWhat better way to celebrate the uniqueness of Los Angeles than a Stage 8 route that highlights countless iconic images in downtown L.A. and a tour through the heart of several L.A. neighborhoods? The day will begin in the heart of L.A.’s famous sports and entertainment district. The start line will span Chick Hearn Court and connect STAPLES Center (home of the Stanley Cup Champion LA Kings, Los Angeles Lakers and Clippers) and L.A. LIVE (home of the annual GRAMMY, Emmy and Espy Awards).\nIToday's Race Report\nLess than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. “Less than an inch. Less than an inch. Less than an inch. Less than an inch. Less than an inch.”MFS Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch. Less than an inch.\nIILA LIVE Start\nBen King and Justin Oien paying their respects to Magic. Paying their respects hard. IIIDowntown Los Angeles\nIVPasadena/Rose Bowl: Chillin\nsdgsdfgsdfg VPasadena/Rose Bowl: Race\nVIPasadena/Rose Bowl: Finish\nKelli and Ty love Three Twins Ice Cream! Yum! DIY Photography offers a tutorial for building your own stereo camera for capturing three-dimensional photographs AKA stereoscopy. VIIOFFICIAL Amgen Tour of California Stage 08 PRESS CONFERENCE\nClassy, sassy and a bit smart-assy. I. II. III. IV. V. VI. VII. VIII. 2015 Tour of California: Stage 08 SHARE Facebook Twitter


url: =Tirni n yiɣallen inemlayen FFS , d asirem, d tifrat yettwaṭerfen. - LIBRE ALGÉRIE\nHome›AWAL›Tirni n yiɣallen inemlayen FFS , d asirem, d tifrat yettwaṭerfen.\nAssegas kan seld timunent n lezzayer, amennuɣ yella-d war tufra gar yimḍebren-is. Sdat n taɣert n uqerru n uselway ilemẓi, kra n yiɛeggalen n lwilayat (III d VI ) begsen-d ad ɛerḍen ad xedmen ayen iwatan akken ad qeɛden lecɣald tlufa. Snulfan-d akabar d amaynut, win ara yilin ireṣṣa ɣef tlelli d tugdut .\nTuget n yimaɣnasen n ukabar-a, d wid i d-yekren deg yirebbi n umussu aɣelnaw, uktuyen-is twarefden-d seg ugenna n wunbir d tɣerɣert n summam. Akabar ad yili d tallelt n umennuɣ s wudem aɛafi akken ad ḥarben anɣal-a i d-yeḍran mgal tifratin d yiswiyen n tegrawla d tmunent n tmurt. Tigawt tagdudant d tin i ɣef llan ɣer yidis-is aṭas n wudmawen ama d iserdasen, ama d isertiyen, gar-asen ; Ɛli Mesili ( MALG), l’colonel Moḥand ulḥaǧ aqerru aneggaru n lwilaya III, Lexder Buregɛa l’commandant n lwilaya VI. Akken llan daɣen aṭas n yimaɣnasen d yimjuhad ur neqbil ara lbaṭel i deg i d-yegra ugdud azzayri di tmunent-is.\nAss n 28 ctember 1963, ameɣnas ameqqran Lḥusin Ait Aḥmed seld aṭṭixer-is seg tesqamut taɣelnawt, yemlal akked yimeddukal irefden turda-s deg uxxam aqbur n tɣiwant n ɛin lḥamam. D anejmuɛ amenzu n umussu-a, send taseyrut-ines tazayezt. Ass n 29 ctember 1963 deg yiwen n unejmuɛ aɣerfan di tizi wezzu, ddaw n leɛnaya n yiserdasen n l’colonel muḥand ulḥaǧ ,iberreḥ-d i wegdud taseyrut tunsibt n tlalit n ukabar n TIRNI N YIƔALLEN INEMLAYEN (FFS). Iswi n ukabar ad isbed awanek amagday ametti. Awanek azerfan. Tiɣri daɣen i tesqamut n usebded. Tadukli n yiɣerfan n tmurt n tmazɣa. Akabar Ilul-d zun d aɣwas n tnekra mgal adabu anesbadu n Ben Bella d Boumediene. Tirni n yiɣallen inemlayen (FFS ), d akabar amezwaru i yesɛan tireṣṣi n yimeɣnasen akked tsemtiwt talqayant n tmunent n lezzayer. Di tama n metiǧa l’colonnel Sadek akked l’commandant Buregɛa, tuɣ bdan sbadiden tirebuyaɛ timenza n tmagla. Tirebuyaɛ-a ɛemrent s tuget s yimjahden iqburen yettberran seg ubrid i d-yewwi Ben Bella d terbaɛt-is. Syin Ben Bella d Boumediene cegɛen-d taredsa ( iserdasen) ɣer tmurt n leqbayel deg ussan imenza n waggur n tuber.\nUgtent tlufa, tella-d lmut, ɣlin yirgazen si yal tama. Seld taluft n lmaroc, tagara n tuber 1963 bdant tastagin timezwura gar iɛeggalen n FFS akked Ben Bella. Adabu yebrad i kra n yinekraf d yimeɣnasen isertiyen yettwaḥebsen. Ass n 14 tuber 1964 sdat n tigzirt lḥusin Ait Aḥmed yemneɛ deg yiwet n txezzabit i as-d-ihegga udabu, tuɣ dinna i yeɣli umaru-ines. Tlata n wussan seld taluft-a yettwaṭṭef akked umeddakel-is Ɛli Msili di tama n Swama3-Tizi-wezzu. Azekkuya aɣmis n Alger Republicain yezwel-d « Taredsa teṭṭef-d axanab Ait Aḥmed ». Aqerru n tirni n yiɣallen inemlayen yettwaḥbas di lambis, syin ɣer lḥebs n lḥerrac. Si texxamt n lḥebs Ait Aḥmed yezga yettak-d iwellihen i yimeɣnasen-is. Si tama-nniḍen Ben Bella yebda yettcetkay ɣef tiɣuyebt n Bumedienne. Iḥulfa s lḥerṣ d wuguren it id-iteddun.\nƔef waya tarbaɛt-is tqerreb-d imeɣnasen n Tirni n yiɣallen inemlayen di Paris akken ad affen kra n tifrat. Ass n 16 yunyu 1965 yeffeɣ-d yiwen n wulɣu (FFS-FLN) deg tɣamsa, amsefhem yella-d ɣef tneqqiḍin-a; “ Aḥebbus n rṣaṣ d umennuɣ- Wid yeɣlin di traḍ-a, tiwaculin-nsen ad twiɣerment- Imeɣnasen n FFS ad asen-yuɣal yiseɣ d ccan d igrawliwen n ALN- Tilelli i kra n umeɣnas d userti yettwaṭfen ɣer lḥebs.\nAss n 19 yunyu 1965 Bumedien yenneqlab ɣef Ben Bella yesseɣlit. Yesbed iman-is d aselway ɣef lezzayer s leḥkem aɛessekri. Werǧin yeqbel ad d-ress leḥna d talwit gar yizzayriyen. Ait Ahmed yerwel si lḥebs, yuɣal d lmenfi , d imneǧli. Si tmurt n lberrani yettkemmil amennuɣ-is asertan ɣef tugdut d tlelli i ugdud azzayri. Deg useggas 1980 yefreḥ s yimeɣnasen ilemẓiyen n tmurt n leqbayel i irefden amennuɣ n yimenza mgal adabu amesbaḍli. D tafsut n yimaziɣen , tafsut n 80. Si tmurt n lberrani ibeyyen-d lɣiḍ-is mgal timḥarṣi i d-yellan ɣef yilemẓiyen n tmurt n leqbayel yessuturen izerfan-nsen d tugdut. Ass n 24 yebrir 1980 iban-d deg france 2 anida i d-yenna belli yennebhat, yeḥzen, yebberwi s twaɣit-a, mi akka maren-d yidamen n warrac-nneɣ. Ilemẓiyen twaḥebsen, rnu imeyyaten n yixeddamen d yinelmaden yeččuren sbiṭarat.\nTazɣent d tin yesɛan iẓuran lqayen gar Ait Aḥmed d Ben Bella. Uguren bdan seg tezɣent tamaziɣt deg 1949, tkemmel akken seg 1954, 1956, almi d 1962. Dɣa seg wasmi yeqqar Ben Bella d maṣer i aɣ-ixedmen tagrawla, mačči d izzayriyen, tuɣ din akk ya ay ikemmel ucerriy. Ait Aḥmed ɣas sneǧlant, maca werǧin yebra i umennuɣ. Ma drus n tifratin i d-yewwi, i d-yefka akken ad teffeɣ tmurt-nneɣ ɣer lber n laman. Lwexda ulac wara as-d-yeslen. Seg temlilit-nni akked Ben Bella di London deg useggas 1985, tuɣalin-is ar tmurt deg duǧember 1989, tikli n Tirni n yiɣallen inemlayen (FFS) ass n 02 yennayer 1992, anida i d-yenna xaṭi i unamek apulisi, xaṭi i tegduda tineslemt. Timlilit n saint Egidio 1995, tabrat i yiserdasen imeqqranen…Taneggarut d tiɣri ar umtawa aɣelnaw aɣerfan seg 2013 ar ass-a. Sdat n waya, anwa, azzayri aserti, aɛessekri, ameɣnas, amusnaw, ara d-yekren ass-a ad yini belli Dda lḥusin d yimeɣnasen n FFS ur d-fkin ara turda, neɣ ur d-wwin ara tifratin i tezɣent d wuguren n tmurt? Tirni n yiɣallen inemlayen (FFS) aṭas n takkayin ɣef wacu i d-iɛedda. Yal tikelt inecced-d tifratin iwulmen,yernu d tidak yessufuɣen. Dayen i t-yerran d lǧehd n yisumar. FFS d asirem n ugdud azzayri, d akemmel n umennuɣ n yimeɣraṣen yeɣlin deg unnar n lḥerma iwakken ad tidir lezzayer di lehna d talwit. Taneggarut ad d-nini kan, awah izzayriyen rran-d i tiɣri n FFS, tili tin n wass-a ur netmeslay ara ɣef udabu amesbaḍli. Tili ass-a ad nili am yiɣerfan yufraren deg umaḍal. Aɣref ur nessin amezruy-is, ur nesɛi leqraya yelhan, ur nesɛi tafellaḥt yelhan, d acu ara d yefɣen deg-s. Deg useggas 2011 Dda lḥusin yejbed iman-is ɣef tsertit i lmend n wuguren n tezmert. Yeǧǧa-d akabar d azamul n tmagla taɛafit d tugdut gar yifasen n yimeɣnasen-is. Tajmilt ara as-nerr i umeɣnas-a ameqqran n lḥerma d talwit, d akemmel umennuɣ-is d ubrid i d-yenǧer i treṣṣi n uwanek azerfan. Dda lḥusin yewweḍ leɛfu n rebbi ass n 23 duǧember 2015. Ass n temṭel-is 01 yennayer 2016 d tamesbanit. Ulac tamnaḍt di tmurt neɣ berra i tmurt anisa ur d-usin ara. Annect-a d tajmilt i as-d rran ɣef wayen i d-yefka di tudert-is. Dda lḥusin iɣsan-ik di lǧennet, steɛfu di talwit.


url: =2021 - Tamurt | Isallen n tmurt\nHand Berkouk - 22 Unbir 2021 0\nTAMURT - Ass-a, mazal-ɣ ur d-newwi ara s lexbar d akken ur nekkis ara tavarda n ucengu n leqrun aya. Si talit n « Itri n Tefriqt n Ugafa » (E.N.A) i d d-slalen Iqvayliyen, tarwa n wedrar, zemreɣ ad d-adreɣ kra n yismawen, illa : mas Si Ǧilani, Imac Aɛmer d wiyaḍ merra. Agraw yegma-d si 1926 deg llan 18 d iqvayliyen ɣef 22 . Seg wigi merra ḥala n qus (4) imdanen mačči d Iqvayliyen. , maca tin iten-yuɣen irkwelli d akken "d acu ara d-yawin 18 n Iqvayliyen ɣef 22 akken ad rren Aɛrav d imḍebber, d mseweq fella-sen". Dagi iwumi neqqar : "tuḍen icc-is". Iqvayliyen zgan ttnaḍaḥen, fkan tarwiḥ-nsen akken ad d-ksen Tamazɣa sumata, ger tuccar n temharsa n ufransis. Maca uɣalen Imerruk d Itunsiyen zwaren timunent nsentazwara; neqqim-d d yiman nneɣ akked d wigi iwumi neqqar "Aɛraven-inselmen" izayriyen. Nessufeɣ umebɛad nekkni yid-sen arumi. Maca kra nettnaɣ akken a nessufeɣ arumi, nutni ttheggin-d iman-nsen akken aɣ-staɛmeren. Ha-tay usefru:\nAkli Azwaw - 30 Ibrir 2021 1\n(TAMURT) - Di tmurt-nneɣ yal yiwen yeqqar: „Taddart-iw tiyf merra tudrin nniḍen.“ Ula d At taddart n Tiwal qqaren annect-a. Ma d imezwura-nneɣ nnan: „Yal yiwen yeqqar d ibawen-is kan iyettewwan.“ Annect-a yezmer a d-yini yiwen d ayen yelhan. Annect-a yecnecraḥ ulawen n imezdaɣ n tudrin.\nHand Berkouk - 14 Ibrir 2021 0\nTAMURT - Yella yiwen n uzayri d aɛrab, yettidir di lqarub n Lpari. Yiwen wass, aɛrab-agi ibɣa ad inadi af iẓuran-i deg ddunit anida ma llan, igad u ɣur igan issem “Isli” am netta. Imuqel g internet armi i d-iɣli af yiwen isem icban win-is, Yufa bab-is isɛa lqahwa di tɣiwant n Saint-Ouen (93). Imiren iṭṭef-d tansa (ladris), azekka nni iruh ad isseqsi fell-as u "ad ismug tamusni tamerbuḥt ma irad Yillu" ah-at, ttin ara idumen i lebda.\nHand Berkouk - 17 Furar 2021 0\nTAMURT - D lawan akken a nbeddet ar tmurt taqbaylit, anagar tagi iɣ-d-yegran tura. Ulac asirem akken as-tinim tamurt tazayrit ad ken-teg amkan «di « lzzayer tamaynut » i lla ken-d-cennun. Ilaq ad twalim, anida i dnegwrat, abaɛda deg asmi i d-ikker uḥirak agi n twaɣit. Nniɣ-d n twaɣit, acku ur d-yewwi ara ayen icebḥen, i zeddigen i teqbaylit. Nwala-ten d isertiyen d tsertiyin nneɣ i yezwaren i tegmatt akken a ten-yawin d aqfafen, akken ad ɣellten wiyaḍ, widak nni i neɣunzat si zik.\nHand Berkouk - 22 Yennayer 2021 0\nTAMURT - Ussan-agi di tfaska n yennayer 2971, walaɣ, ɣriɣ deg igrawen fcb n iqbayliyen anda kra deg imeɣnasen n umussu n timunent, atg,… wten-d deg usbaddi n ugellid n Cacnaq di tlemmast n tiɣremt n Tizi Wezzu.\nAkli Azwaw - 10 Yennayer 2021 0\nFRANKFURT (TAMURT) - Anwa i s-yennan ad yeḍru wannect-a deg useggas 2020? Yiwet tevɛuct ur yizmir yiwen a tt-iwali s wallan-is tekref timura; tneq yal ass aṭas n yimdanen deg umaḍal merra.


url: = John 6 Kabyle: NT\nBible > Kabyle: NT > John 6\n1Syenna, Sidna Ɛisa yezger lebḥeṛ n Jlili ( iwumi qqaṛen daɣen lebḥeṛ n Tiberyas ). 2Aṭas n yemdanen i geddan yid-es mi walan yesseḥlay imuḍan. 3Daymi Sidna Ɛisa yuli ɣer wedrar ad innejmaɛ d inelmaden-is. 4Lɛid n wat Isṛail iwumi qqaṛen Tafaska n izimer n leslak tqeṛb-ed. 5Akken i gwala lɣaci iteddu-d ɣuṛ-es, Sidna Ɛisa yenṭeq ɣer Filibus yenna-yas : Ansi ara d-naɣ aɣṛum i wannect agi n lɣaci ? 6Yesteqsa-t kan iwakken ad i?er d acu ara s-d-yini, axaṭer nețța yeẓra yakan d acu ara yexdem. 7Filibus yerra-yas : A Sidi ur d-keffunt ara mitin alef iwakken mkul yiwen deg-sen a t-id-iṣaḥ ciṭṭuḥ n weɣṛum. 8Andriyus gma-s n Semɛun Buṭrus, yellan seg inelmaden, yenṭeq ɣer Sidna Ɛisa yenna-yas : 9Yella dagi yiwen weqcic yesɛa xemsa n teḥbulin n weɣṛum n tem?in akk-d sin iselman (iḥutiwen), lameɛna d acu ara d-xedmen i wannect-agi n lɣaci ? 10Sidna Ɛisa issendeh-iten ad sɣimen lɣaci. Deg wemkan-nni yeqwa leḥcic, lɣaci yeqqim ɣer lqaɛa, ad ilin azal n xemsa alaf n yergazen. 11Sidna Ɛisa yeddem-ed tiḥbulin-nni n weɣṛum, yeḥmed Ṛebbi icekkeṛ-it, ifṛeq-itent i lɣaci yeqqimen ɣef leḥcic, yefreq-asen daɣen iselman nni, ččan akk armi ṛwan. 12Mi ččan ṛwan, Sidna Ɛisa iluɛa inelmaden-is yenna-yasen : Jemɛet-ed ayen i d-yeqqimen akken ur ixețțeṛ ula d acemma. 13Ayen i d-yegran si xemsa n teḥbulin-nni n weɣṛum n temẓin, jemɛen-t-id ččuṛen yis tnac n iḍellaɛen (tiquftin). 14Lɣaci-nni mi walan lbeṛhan-agi n Sidna Ɛisa, țɛeggiḍen qqaṛen : Mbla ccekk argaz-agi d nețța i d nnbi-nni ara d-yasen ɣer ddunit.\n15Sidna Ɛisa mi geẓra lɣaci bɣan a t-rren d agellid fell-asen, iḍeṛṛef iman-is, yuli ɣer wedrar.\n16Mi geɣli yiṭij, inelmaden-is uɣalen ṣubben ɣer rrif n lebḥeṛ. 17Rekben taflukt ad zegren ɣer ugemmaḍ, ɣer Kafernaḥum. Yeɣli-d yakan ṭṭlam, Sidna Ɛisa urɛad yelḥiq ɣuṛ-sen. 18Yekker-ed yiwen waḍu iǧehden, lebḥeṛ yerwi. 19Inelmaden-is yuɣ-iten lḥal wwḍen ɣer tlemmast n lebḥeṛ. Walan Sidna Ɛisa iteddu-d ɣuṛ-sen, ileḥḥu-d ɣef wuḍar s ufella n waman. Mi d-iqeṛṛeb ɣer teflukt nsen, xelɛen. 20Sidna Ɛisa yenna yasen : Ur țțaggadet ara, d nekk ! 21Bɣan a t-srekben yid-sen di tefluk meɛna ufan-d iman-nsen wwḍen ɣer wemkan anda țeddun.\n22Azekka-nni, lɣaci yeqqimen agummaḍ i lebḥeṛ wwin-d s lexbaṛ belli anagar yiwet n teflukt i gellan dinna, yerna Sidna Ɛisa ur yeddi ara d inelmaden-is mi ṛuḥen di teflukt. 23Dɣa tiflukin nniḍen i d-yusan si temdint n Tiberyas, wwḍent-ed ɣer wemkan-nni anda akken i sen-yebḍa Sidna Ɛisa aɣṛum mi geḥmed Ṛebbi. 24Mi walan lɣaci ulac dinna Sidna Ɛisa akk-d inelmaden-is, rekben tiflukin, zegren ɣer Kafernaḥum ad qellben fell-as. 25Mi t-ufan dinna, nnan-as : A Sidi, melmi d-tusiḍ ɣer dagi ?\n26Sidna Ɛisa yerra-yasen : S tideț a wen-d-iniɣ : imi teččam aɣṛum armi teṛwam i tețqellibem fell-i mačči imi tfehmem lbeṛhanat-iw. 27Ur țḥebbiṛet ara ɣef yiɛebbaḍ-nwen, ḥebbṛet ɣef tudert yețdumun i dayem. Tudert-agi, d Mmi-s n bunadem ara wen-ț-id-yefken, Baba Ṛebbi yefka-yas tazmert imi i t-iɛellem s ṭṭabeɛ-ines. 28Nnan-as : D acu ara nexdem ihi, d acu i gețṛaǧu Ṛebbi deg-nneɣ ? 29Sidna Ɛisa yenna-yasen : Sidi Ṛebbi yețṛaǧu deg-wen aț-țamnem s win i d-iceggeɛ ! 30Nutni nnan-as : Ihi acu n lbeṛhan ara ɣ-d-tessekneḍ akken a namen yis-ek ? D acu ara txedmeḍ ? 31Lejdud-nneɣ ččan tamanna deg unezṛuf, akken yura di ccariɛa n Musa : Yefka-yasen ččan aɣṛum i d-yekkan seg igenni. 32Dɣa Sidna Ɛisa yenna-yasen : S tideț nniɣ-awen, mačči d Musa i wen-d-yefkan aɣṛum i d-yekkan seg igenni, lameɛna d Baba Ṛebbi ! D nețța i wen-d-yețțaken aɣṛum n ṣṣeḥ i d-itekken seg igenni. 33Axaṭer aɣṛum i d-yekkan s ɣuṛ Ṛebbi, d win i d-iṣubben seg igenni, d nețța i d-yețțaken tudert n ṣṣeḥ i yemdanen. 34Nutni nnan-as : A Sidi țțak-aɣ-d mkul ass seg weɣṛum-agi.\n35Sidna Ɛisa yenna-yasen : D Nekk i d aɣṛum yețțaken tudert. Win i d-yusan ɣuṛ-i ur yețțuɣal ara ad illaẓ, win yumnen yis-i ur yețțuɣal ara ad iffad. 36Nniɣ-awen-t-id yakan : twalam yerna tugim aț-țamnem ! 37Wid akk ara yi-d-yefk Baba Ṛebbi a d-asen ɣuṛ-i ; win ara d-yasen ɣuṛ-i ur t-țarraɣ ara ɣef tewwurt. 38Ur d-ṣubbeɣ ara seg igenni akken ad xedmeɣ lebɣi-w, ṣubbeɣ-d ad xedmeɣ lebɣi nwin i yi-d-iceggɛen. 39Win i yi-d iceggɛen ur yebɣi ara ad yeɛṛeq ula d yiwen seg wid i yi-d-yefka, lameɛna a ten-id-sseḥyuɣ si lmut deg wass aneggaru. 40D wagi i d lebɣi n Baba Ṛebbi: « kra n win yețmuqulen ɣer Mmi-s, yumen yis, ad yesɛu tudert n dayem yerna a t-id-sseḥyuɣ si lmut ass aneggaru.»\n41Lɣaci bdan smermugen gar-asen ɣef Sidna Ɛisa imi d yenna: « d nekk i d aɣṛum i d yekkan seg igenni.» 42Qqaṛen : « Mačči d Ɛisa mmi-s n Yusef wagi ? Nessen baba-s nessen yemma-s, amek i gezmer a d-yini tura : ṣubbeɣ-d seg igenni ? » 43Sidna Ɛisa yenna-yasen : Beṛkat asmermeg gar-awen ! 44Ulac win i gzemren a d-yas ɣuṛ-i ma yella mačči d Baba Ṛebbi i s-d yessawlen, yerna nekk a t-id-sseḥyuɣ si lmut ass aneggaru. 45Akken yura deg idlisen n lenbiya : « Ad lemden akk s ɣuṛ Ṛebbi. » Kra n win isellen i wawal n Baba Ṛebbi, ilemden s ɣuṛ-es, a d-yas ɣuṛ-i. 46Ulac win yeẓran Baba Ṛebbi ala win i d-yusan s ɣuṛ-es, nețța yeẓra Baba Ṛebbi. 47S tideț nniɣ-awen : kra n win yumnen, yesɛa tudert n dayem, 48axaṭer d nekk i d aɣṛum i d yețțaken tudert. 49?as akken lejdud nwen ččan tamanna deg unezṛuf, mmuten. 50Atan weɣṛum i d-yekkan seg igenni : win ara yeččen seg-s ur yețmețțat ara. 51D nekk i d aɣṛum n tudert i d yekkan seg igenni. Kra n win ara yeččen seg weɣṛum-agi ad yidir i dayem. Aɣṛum ara d-fkeɣ d lǧețța w, yis ara tɛic ddunit.\n52Mi slan wat Isṛail i wannect-agi bdan țemjadalen qqaṛen wway gar asen : Amek akka i gezmer a ɣ-d-yefk aksum-is a t-nečč ? 53Sidna Ɛisa yenna-yasen daɣen : S tideț a wen-d-iniɣ: m'ur teččim ara si lǧețța n Mmi-s n bunadem, m'ur teswim ara seg idammen-is ur tețțili ara deg-wen tudert. 54Win ara yeččen si lǧețța-w, ara yeswen seg idammen-iw ad yesɛu tudert n dayem, yerna a t-id-sseḥyuɣ si lmut ass aneggaru. 55Axaṭer lǧețța-w d lqut n ṣṣeḥ, idammen-iw ț-țissit n ṣṣeḥ. 56Win ara yeččen si lǧețța-w, ara yeswen seg idammen-iw ad yili deg-i nekk ad iliɣ deg-s. 57Baba Ṛebbi i yi-d-iceggɛen deg-s i tella tudert, d nețța i yi ssidiren. Akken daɣen win ara yeččen seg-i ad yidir yis-i. 58D wagi i d aɣṛum i d-yekkan seg igenni. Mačči am weɣṛum-nni i ččan lejdud-nwen ; nutni mmuten, ma d win ara yeččen aɣṛum-agi ad yidir i dayem.\n59D imeslayen-agi i d-yenna Sidna Ɛisa asmi i gesselmed di lǧameɛ n wat Isṛail di temdint n Kafernaḥum.\n60Mi s-slan inelmaden-is, aṭas deg-sen nnan : Imeslayen-agi weɛṛen, anwa i gzemren a ten-yeqbel ? 61Sidna Ɛisa, mi geẓra inelmaden is sgermuden wway gar-asen ɣef wayen i d-yenna, yenna-yasen : Iqṛeḥ-ikkun lḥal ? 62D acu ara tinim ihi m'ara teẓrem Mmi-s n bunadem yuɣal ɣer wanda yella di tazwara ? 63D Ṛṛuḥ i d-yețțaken tudert amdan ur yețțaweḍ ɣer wacemma ma yețkel ɣef yiman-is. Imeslayen-agi i wen-d-nniɣ, d wigi i d Ṛṛuḥ, d wigi i ț-țudert. 64Lexsaṛa : llan kra gar awen ur numin ara ! Si tazwara Sidna Ɛisa yeẓra anwi deg-sen ur numin ara, yeẓra daɣen anwa ara t-ixedɛen. 65Yenna-yasen daɣen : Daymi i wen-d-nniɣ : ulac win i gzemren a d-yas ɣuṛ-i ma yella mačči d Baba Ṛebbi i s-d-issawlen. »\n66Seg imiren, aṭas i t-yeǧǧan seg inelmaden-is , rewlen fell-as. 67Sidna Ɛisa yezzi ɣer tnac inelmaden-is, yenna-yasen : Ur tebɣim ara aț-țṛuḥem ula d kunwi ? 68Semɛun Buṭrus yerra-yas : A Sidi, anwa i ɣer ara nṛuḥ ? ?uṛ-ek i gella wawal n tudert. 69Nukni nesɛa laman deg-k, yerna neẓra belli d kečč i d Imqeddes i d-iceggeɛ Sidi Ṛebbi. 70Sidna Ɛisa yenna-yasen : Mačči d nekk i kkun-ixtaṛen di tnac yid-wen ? ?as akken yiwen gar awen d Cciṭan . 71Yenna-d annect-agi ɣef Yudas, mmi-s n Semɛun n taddart n Qeṛyut, yiwen ger tnac inelmaden-is ara t-ixedɛen.


url: = Matthew 26 Kabyle: NT\nBible > Kabyle: NT > Matthew 26\n1Mi gfukk Sidna Ɛisa imeslayen-agi, yenna i inelmaden-is : -- 2Mazal sin wussan i lɛid n Tuffɣa, Mmi-s n bunadem ad ițțuzenz iwakken ad ițuṣemmer ɣef wumidag.\n3Dɣa lmuqedmin imeqqranen akk-d imeqqranen n wegdud nnejmaɛen deg ufrag n Kayef, i gellan d lmuqeddem ameqqran. 4Msefhamen ad ṭṭfen Sidna Ɛisa s tḥila iwakken a t-nɣen. 5Meɛna nnan : « mačči deg ussan-agi n lɛid n Tuffɣa ara t-neḥbes, neɣ m'ulac ad yekker ccwal ger lɣaci .»\n6Mi gella Sidna Ɛisa di taddart n Bitanya, deg wexxam n Semɛun abeṛsi, 7ațaya yiwet n tmeṭṭut tewwi-d tabuqalt yețwaxedmen s wedɣaɣ amellal, teččuṛ d leɛṭeṛ ɣlayen. Mi geqqim Sidna Ɛisa ɣer ṭṭabla, tameṭṭut-nni tusa-d tesmar leɛṭeṛ-nni ɣef wuqeṛṛuy-is. 8Mi walan ayagi, inelmaden iɣaḍ-iten lḥal, nnan : Iwumi lexsaṛa-yagi ? 9Lemmer nezzenz leɛṭeṛ-nni, tili yewwi-d ssuma tameqqrant ara nefṛeq i igellilen ! 10Sidna Ɛisa yeẓran wayen nnan wway-gar-asen, yenna-yasen : Acuɣeṛ i tesḥeznem tameṭṭut agi ? D ayen yelhan i yi-texdem ! 11Axaṭer aț-țesɛum daymen igellilen yid-wen, meɛna nekk ur țțiliɣ ara daymen yid-wen. 12Mi d-tesmar leɛṭeṛ-agi fell-i, d lǧețța-w i thegga i temḍelt-iw. 13A wen-iniɣ tideț : di yal amkan n ddunit i deg ara ițțubecceṛ lexbaṛ n lxiṛ, a d țmektayen tameṭṭut-agi d wayen texdem.\n14Imiren Yudas n Qeṛyut, yiwen si tnac-nni inelmaden n Sidna Ɛisa, iṛuḥ ɣer lmuqedmin imeqqranen, 15yenna yasen : Ma wwiɣ-kkun ɣuṛ-es a t-id teṭṭfem, d acu ara yi-tefkem ? FFkan-as tlatin iṣurdiyen n lfeṭṭa. 16Seg imiren, Yudas yețɛassa tagniț i deg ara yizmir ad izzenz Sidna Ɛisa.\n17Ass amezwaru n lɛid n weɣṛum mbla iɣes n temtunt , inelmaden usan-d ɣer Sidna Ɛisa nnan-as : A Sidi, anda tebɣiḍ a k-nheggi imensi n lɛid n Izimer n leslak ? 18Yerra-yasen : Ṛuḥet ɣer temdint, ɣer leflani, init-as : yenna-yak Ssid-nneɣ, lweqt-iw yewweḍ-ed, deg uxxam-ik ara sɛeddiɣ lɛid n Izimer n leslak nekk d inelmaden-iw. 19Inelmaden-nni xedmen ayen i sen-yenna Sidna Ɛisa, heggan imensi n lɛid n Izimer n leslak.\n20Mi d-teɣli tmeddit, Sidna Ɛisa yeqqim ad yečč nețța d inelmaden-is. 21Mi llan tețțen yenna-yasen : A wen-iniɣ tideț : yiwen seg-wen ad iyi-izzenz. 22Mi d-yenna ayagi, ikcem-iten akk leḥzen d ameqqran, bdan qqaṛen as yiwen yiwen : Neɣ mačči d nekk a Sidi ? 23Yerra-yasen : Win igren afus-is yid-i deg uḍebsi, d nețța ara yi-izzenzen. 24Ad yedṛu d Mmi-s n bunadem akken yura fell-as ; mmeɛna a nnger n win ara t-izzenzen, lemmer ur d-ilul ara axiṛ-is. 25Yudas ara t-ixedɛen yenṭeq yenna-yas : Eɛni d nekk a Sidi ? SSidna Ɛisa yerra-yas : Atan tenniḍ-t-id !\n26Mi llan tețțen, Sidna Ɛisa yeddem-d aɣṛum, iḥmed Ṛebbi, icekkeṛ-it, dɣa yebḍa-t, ifṛeq-it i inelmaden-is, yenna-yasen : Eččet aɣṛum-agi : d lǧețța-w. 27Iddem-ed daɣen taqbuct, iḥmed Ṛebbi, icekkeṛ-it, yefka-yasen-ț, yenna-yasen : Swet akk si teqbuct-agi, 28axaṭer ayagi d idammen-iw, d idammen n lemɛahda ara yazzlen ɣef yizumal n lɣaci ɣef ddemma n leɛfu n ddnubat-nsen. 29A wen-d-iniɣ : ur țțuɣaleɣ ara ad sweɣ seg waman-agi n tẓurin alamma d ass i deg ara ten-sweɣ d ijdiden yid-wen, di tgelda n Baba Ṛebbi.\n30Mi ḥemden Sidi Ṛebbi s ccnawi d isefra, ṛuḥen ulin ɣer yiɣil n uzemmur,\n31dinna Sidna Ɛisa yenna-yasen : Iḍ-agi ad a wen-iliɣ akk d sebba n tuccḍa, axaṭer yura di tira iqedsen ad wwteɣ ameksa, ulli n tqeḍɛit-is ad rewlent ɣer yal tama . 32Meɛna m'ara d-ḥyuɣ si ger lmegtin, ad iyi-tafem zwareɣ ɣer tmurt n Jlili. 33Buṭrus yenṭeq, yenna : Ɣas a sen-tiliḍ d sebba n tuccḍa i wiyaḍ akk, nekk d lmuḥal ad ccḍeɣ. 34Sidna Ɛisa yenna-yas : A k-iniɣ tideț : deg iḍ-agi uqbel ad iskkuɛ uyaziḍ, ad iyi-tnekṛeḍ tlata iberdan. 35Buṭrus yerra-yas : Ɣas lukan d lmut ara mmteɣ yid-ek, d lmuḥal a k-nekkṛeɣ ! UUla d inelmaden nniḍen, nnan-as am nețța.\n36Imiren Sidna Ɛisa iṛuḥ yid-sen ɣer yiwen wemkan ițțusemman Jitsimani, yenna i inelmaden-is : Qqimet dagi, nekk ad ṛuḥeɣ ad dɛuɣ ɣer Sidi Ṛebbi. 37Yewwi yid-es Buṭrus akk-d sin warraw-nni n Zabadi ; yebda ikcem-it leḥzen d leɣben d ameqqran. 38Dɣa yenna-yasen : Ḥusseɣ s leḥzen n lmut, qqimet dagi, ɛiwzet yid-i !\n39Iṛuḥ yeɣli ɣef wudem, ibda yețẓalla yeqqaṛ : A Baba Ṛebbi, ma yella wamek , ssebɛed fell-i leɛtab-agi ! Meɛna akken tebɣiḍ keččini, mačči akken bɣiɣ nekkini. 40Yuɣal-ed ɣer inelmaden-is, yufa-ten-id ṭṭsen, yenna i Buṭrus : Ur tezmirem ara aț-țɛiwzem yid-i ula d yiwet n ssaɛa ? 41Ɛiwzet, ẓallet, iwakken ur tɣellim ara deg ujeṛṛeb ! Axaṭer ṛṛuḥ n wemdan yeǧhed ma d lǧețța ur tezmir ara !\n42Ibɛed akkin tikkelt tis snat iwakken ad iẓẓal, yenna : A Baba, ma yella ulamek ara tesbeɛdeḍ fell-i leɛtab-agi , ma ilaq ad iyi-d-yaweḍ ! Ad yedṛu lebɣi-k ! 43Mi d-yuɣal, yufa-ten-id daɣen ṭṭsen, iɣleb-iten nuddam. 44Yeǧǧa-ten, issebɛed iman-is daɣen fell-asen, yedɛa tikkelt tis tlata am tikkelt-nni tamezwarut. 45Mi d-yuɣal ɣer inelmaden-is, yufa-ten-id mazal-iten ṭṭsen ; yenna yasen : Lweqt i deg ara yețwasellem Mmi-s n bunadem ɣer ifassen n yemcumen iwweḍ-ed, kunwi mazal ikkun teṭṭsem ? 46Dɣa yenna-yasen : Ekkret fell-awen, ataya iteddu-d win i yi-izzenzen !\n47Mazal-it ițmeslay mi d-iwweḍ Yudas yellan d yiwen si tnac-nni inelmaden. Ddan-d yid-es aṭas n lɣaci s iɛekkzan d ijenwiyen, ceggɛen ten-id imeqqranen n lmuqedmin akk-d imeqqranen n wegdud. 48Win akken i t-izzenzen, imsefham yid-sen, yenna-yasen : Win i ɣef ara selmeɣ, d win ara teṭṭfem ! 49Imiren, iqeṛṛeb ɣer Sidna Ɛisa yenna-yas : Sslam fell-ak a Sidi ! DDɣa isellem fell-as. 50Sidna Ɛisa yenna-yas : Ay amdakkel , ayen ɣef i d-tusiḍ a t-txedmeḍ, xdem-it ! DDɣa lɣaci-nni qeṛṛben ɣer Sidna Ɛisa ṭṭfen-t.\n51Yiwen seg wid yeddan d Sidna Ɛisa ijbed-ed ajenwi-ines, yewwet aqeddac n lmuqeddem ameqqran, igzem-as-d ameẓẓuɣ-is. 52Sidna Ɛisa yenṭeq yenna-yas : Err ajenwi-inek ɣer wemkan-is, axaṭer kra win ara irefden ajenwi, ad immet s ujenwi ! 53Eɛni tɣileḍ ur zmireɣ ara ad ssutreɣ i Baba ad iyi-d-iceggeɛ luluf n lmalayekkat ? 54Amek ihi ara țwakemlent tira iqedsen i d-ixebbṛen belli ilaq a d-yedṛu wayagi meṛṛa ?\n55Imiren Sidna Ɛisa yenna i lɣaci : Kull ass țțiliɣ yid-wen di lǧameɛ sselmadeɣ, ur iyi-teṭṭifem ara, ass-agi tusam-d ɣuṛ-i s iɛekkzan d ijenwiyen am akken d bu tmegṛaḍ i lliɣ ! 56Meɛna annect-agi meṛṛa yedṛa-d iwakken ad țwakemlent tira n lenbiya. IImiren, inelmaden meṛṛa ǧǧan-t, yal yiwen ɣer wanda yerwel.\n57Wid yeṭṭfen Sidna Ɛisa wwin-t ɣer Kayef, ameqqran n lmuqedmin, anda i nnejmaɛen lɛulama n ccariɛa d imeqqranen n wegdud. 58Buṭrus iḍfeṛ-it, ikcem ɣer wefrag n lmuqeddem ameqqran, yeqqim akk-d iɛessasen n lǧameɛ iwakken ad iẓer amek ara tefru temsalt.\n59Imiren lmuqedmin imeqqranen akk-d usqamu n imeqqranen n ccariɛa, țnadin inigan ara icehden fell-as s ẓẓuṛ, iwakken ad ḥekmen fell-as s lmut, 60meɛna ur s-d-ufin ara sebba, ɣas akken aṭas i d-icehden fell-as. 61A ten-aya sin yergazen qeṛṛben d nnan : D wagi i d-yennan : « zemreɣ ad huddeɣ lǧameɛ iqedsen n Sidi Ṛebbi, a s-ɛiwdeɣ lebni di tlata wussan.» 62Ameqqran n lmuqedmin ikker, yenna-yas : Ulac ayen ara d-terreḍ ɣef wayen akka i d-ccetkan fell-ak ? 63Sidna Ɛisa yessusem. Dɣa ameqqran n lmuqedmin yenna-yas : Wekkleɣ-ak Sidi Ṛebbi yeddren, m'ur aɣ-d-tenniḍ ma d kečč i d Lmasiḥ, Mmi-s n Sidi Ṛebbi ! 64Sidna Ɛisa yerra-yas : Tenniḍ-t-id ! Yerna a wen-iniɣ, ssya d asawen : Mmi-s n bunadem aa d iḥkem ɣɣ er uyeffus n Bab n tezmert, a t-twalim iteddu-d ɣef wusigna seg yigenni.\n65Imiren ameqqran n lmuqedmin icerreg aqenduṛ-is yenna : Ikfeṛ ! Iwumi neḥwaǧ inigan tura ? Teslam akk d acu i d-yenna ! D acu tennam ? 66Rran-as-d : Yuklal lmut !\n67Dɣa bdan ssusufen-t, țțaken-as tiyitiwin d ibeqqayen, 68qqaṛen-as : Eɛqel a Lmasiḥ, ini-yaɣ-d anwa i k-iwwten !\n69Buṭrus yella yeqqim deg ufrag, tqeṛṛeb-ed ɣuṛ-es yiwet n tqeddact tenna-yas : Ula d kečč telliḍ d Ɛisa ajlili ! 70Meɛna yenkeṛ zdat-sen meṛṛa yenna-yas : Ur ẓriɣ ara d acu tebɣiḍ a d tiniḍ ! 71Akken ițeddu ɣer tewwurt, twala-t tqeddact nniḍen, tenna i wid akk yellan dinna : Wagi yella akk-d Ɛisa anaṣari ! 72Inkeṛ daɣen s limin : Qqaṛeɣ-awen ur ssineɣ ara argaz-agi ! 73Taswiɛt kan, wid yellan dinna qeṛṛben daɣen ɣer Buṭrus nnan-as : Mbla ccekk, kečč telliḍ seg-sen, tameslayt-ik tbeggen-ed belli d ajlili i telliḍ ! 74Ibda yețgalla irennu : Di leɛmeṛ ur ssineɣ argaz-agi ! IImiren kan yeskkuɛ uyaziḍ. 75Dɣa Buṭrus immekta-d imeslayen-nni i s-d-yenna Sidna Ɛisa : uqbel ad iskkuɛ uyaziḍ, ad iyi-tnekṛeḍ tlata n tikkal . Yeffeɣ ɣer beṛṛa s nndama tameqqrant, iṭṭerḍeq d imeṭṭawen.


url: =Baz'Art Poétique: Junior\nTamacahut n Ẓelgum\nMacahu ṭellemcahu Rebbi ad id-iselhu ad tt-id-iḍbeɛ am usaru !\nYella zik-nni yiwen n ṣṣelṭan isɛa sin warraw-is : aqcic d teqcict. Kren-d akken d atmaten ttemqadaren, myeḥmalen armi d asmi meqrit. Aqcic, d lawan ad ig aqerru, ad ircel, neɣ ad izweǧ, akken ad yuɣal deg umkan n baba-s. Ṣṣelṭan yewser, inna-yas i mmi-s :\n-A mmi tura d lawan, kečč ad tuɣaleḍ d ṣṣelṭan nekk d lewzir seddaw-ak. Ilaq ad ak-neg aqerru, akken ad neg tameɣra ɣef tikelt.\n-Ihi nekk a baba, limmer ad iyi-tessextireḍ, nekk d Ẓelgum-nneɣ kan ara aɣeɣ.\nKkren imir sewjaden i tmeɣra, ma d Ẓelgum ur s-nnin ara. Ass-n, fkan-as irden ad ten-tefru akken ad ten-ẓden i tmeɣra. Teqqim ɣef umnar tferru, attaya ɣer-s tyaziḍt tessutur cwiṭ n yirdern ad ten-tečč. Tettezzi teqqar-as :\n-Qqqaaaqaq efk-iyi ciṭ ad am-mleɣ ! Qqqaaaqaq efk-iyi ciṭ ad am-mleɣ !\nAkken akken, tugi ad tessusem, tuɣal Ẓelgum teɛya tḍeqqer-as uraw n yirden, tenna-yas :\n-Ax ! Ad kem-id-tass teqriḥt teččiḍ-d aqerru-w !\nTenna-yas tyaziḍt-nni :\n-Taqriḥt attan ɣef uqerru-m kemm ara iferrun irden i tmeɣra-s ur teẓri ! Aya, irden-nni la tferruḍ i tmeɣra n Mḥemmed d Ẓelgum !\nAkken tesla Ẓelkum i wawal, tekker terwel ɣer teẓgi. Nudan akk fell-as ur tt-ufin. Teqqim acḥal di teẓgi-nni, mi d-yeḥder yiḍ ad tali ɣef tqacuct n tezdayt tugad lewḥuc n teẓgi, mi yuli wass, ad ters ad tnadi ac'ara tečč. Yiwwas, iḍal fell-as lweḥc, teccedha axxam-nsen. Iɛedda-d umeksa, teffer ger waffer teqqar-as :\n-Ay ameksa n yiskerci, ajeǧǧiḍ ad k-iherri, ini-as i baba d yemma Ẓelgum attan deg yifri.\nAmeksa-nni yesla akken tekb-it tawla yugad. Yeǧǧa din lmal-is yuɣal ɣer taddart d tazzla. Akken iwweḍ, ttqabalen-t-id wid-nni i wimi ikess lmal iqqar-asen ǧǧiɣ-ten-in deg umkan lmuḍeɛflan. Ay sliɣ d way sliɣ. Yewweḍ lexber mmi-s n ṣṣelṭan yeṭṭfen tiɣmert di tejmeɛt. Seg wasmi terwel Ẓelgum ur yettaxer si taddart, yettɛassa ansi ara d-yekk lexbar-is. Ikker s ameksa-nni yesteqsa-t, isuter-as ad t-yawi armi d amkan-nni. Akken wwḍen, yezwar umeksa-nni, mmi-s n ṣṣelṭan yeffer. Tekker Ẓelgum tettales i wayen tenna. Iɛqel-itt gma-s yuɣal s axxam yewwi-d baba-s d yemma-s ad sersen Ẓelgum si tezdayt. Akken i tent-twala, tenna :\n-Σlay a tazdayt ɛlay lɣaf winna yellan zik d gma-inu ara yuɣalen d argaz-inu !\nTazdayt ad tt-tɣiḍ teqcict dɣa imir ad tali deg yigenni. Ad as-yini ṣṣelṭan :\n-Rxu a tazdayt rxu ulamek ulamek ǧǧiɣ tasa-inu !\nMi tesla daɣen akken ad tt-iɣiḍ ṣṣelṭan dɣa ad d-ters. Akken ara truḥ ad taweḍ tamurt ad mmɣen ad tt-id-ṭṭfen, dɣa ad s-tini daɣen Ẓelgum :\n-Σlay a tazdayt ɛlay lɣaf winna yellan zik d baba-inu ara yuɣalen d amɣar-inu !\nTazdayt daɣen ad tali deg yigenni ugar. Ad yales ṣṣelṭan ad as-yini :\n-Rxu a tazdayt rxu ulamek ǧǧiɣ tasa-inu !\nMi d-ters tezdayt-nni ad jelben ad tt-id-ṭṭfen , Ẓelgum ad tini :\n-Σlay a tazdayt ɛlay lɣaf tinna yellan zik d yemma-inu ara yuɣalen d tamɣart-inu !\nMi tesla akken tazdayt ad tali igenni. Ad inṭeq daɣen ṣṣelṭan ad as-yini :\nTers-d tezdayt, akken ttaqrib ad d-taweḍ ɣer lqaɛa, iǧelleb Mḥemmed, yeṭṭef-d Ẓelgum si tḍadec-is armi d-tebbi. Tuɣwas, tenna-yas :\n-Ruḥ a gma ad ak-d-ifk Rebbi tiderrit ara k-iseɣlin ad ak-iddu usennan di tgecrirt ad ak-ikref, ur k-id-itekkes yiwen ala taḍadect-agi tebbiḍ !\nTadayt tuli deg yigenni tegguma dayen ad ters. Deg imir i teqqim akken tezdayt d taɣezfant. Ṣṣelṭan d mmi-s uɣalen s axxam, deg ubrid iɣli Mḥemmed yedda-yas usennan akken i s-tenna Ẓelgum. Yekref ur izmir ara ad yelḥu, kkren refden-t armi d axxam, sersen-t di tesga, nudan-as-d akk ṭṭebba n tmurt ulac win izemren ad ikkes asennan.\nYiwwas, tengugel tasa n ¨zelgum iɣaḍ-itt gma-s, ters-d si tezdayt, tesbur ijerbuben am tɛeṭṭar tewwurt ɣef tewwurt n uxxam n ṣṣelṭan tessuter tin n Rebbi. Skecmen-tt s axxam, akken twala gma-s di tesga yeẓẓel ulac awal ulac ad d-yelli iẓri, tuẓa ɣer-s tekkes-as-d asennan-nni teffeɣ s tazzla terwel. Yeḥla mmi-s n ṣṣelṭan, nnan-as d taɛeṭṭart i s-d-yekksen asennan si tgecrirt-is. Yenna-asyen :\n-Ur twalam ara ma tekkes-as tḍadect seg ufus ?\n-Ih, ur tesɛi ara yiwet n tḍadect.\nIfaq imir d weltma-s, iẓra ala Ẓelgum i izemren i usennan s-iddan. Iwwi imawlan-is, ruḥen ɣer teẓgi, akken wwḍen isawel i Ẓelgum iɛude-itt ur tt-yuɣ. Ters-d Ẓelgum si tezdayt, uɣalen akk s axxam. Zewǧen i mmi-s n ṣṣelṭan, wwin-as-d tameṭṭut anida nniḍen, gan tameɣra sebɛa wussan d wuḍan. Seg wass-nni, ur ttemyezwaǧen watmaten.\nTamacahut-iw lwad lwad, ḥkiɣ-tt i warraw n leǧwad, uccen ad t-ixdeɛ Rebbi, nekni ad ɣ-irḥem Rebbi !\n(Par ce conte, la sagesse populaire kabyle explique comment ont été délaissées les relations incestueuses. La version française suivra prochainement)


url: =Agezdu n tmazight deg Tubiret\nAgezdu* n tmaziγt deg Tubiret : ar melmi ?\nAkk ay-n yettwagan i lmend n welday n ugezdu (département) n tmaziγt deg Tubiret ur yenfiε i wacemma aseggas-a. D ay-a ay yejjan iselmaden n tesdawit, inelmaden d kra n medden niḍen ad gen yiwet n tsakbabt (pétition) deg wussan-a iεeddan akk-n ad qennεen imḍebbren dakk-n yessefk ad yettwaldi ugezdu-a. Yuγ lḥal, aṭas ay-a seg wasmi ay ssuttren ad bdun asselmed n tmaziγt deg tesdawit n Tubiret, maca aseggas-a, d anemhal (directeur) n tesdawit akk d weγlif (ministère) n usselmed aεlayan ay yegguman.\nTasdawit n Tubiret llan deg-s ass-a yigezda (départements) n tussniwin tizerfanin (sciences juridiques), n tesnafsit (psychologie) akk d tsekla (littérature) taεṛabt. D acu kan, tlata n yiselmaden ay d-ilulen deg Tubiret u qeddcen deg tesdawit n Tizi Wezzu heyyan-d yiwen n wahil (programme) n usselmed n tmaziγt u fkan-t i unemhal n tesdawit n Tubiret.\nD acu kan, aneggaru-a, mi iwala dakk-n ahil-nni (programme) yettuheyya-d mliḥ, yeqbel naqal, sakk-in, yeqqel deg wawal-is, u yufa-d ssebba dakk-n tasdawit n Tubiret mazal ixuṣ̣ṣ̣-itt ttawil d wemkan akk-n ad d-rnun γer-s tamaziγt.\nSeg tama-ines, Aseqqamu Unnig i Timmuzγa (HCA) yuwey ahil-nni (programme) γer weγlif (ministère) n Usselmed aεlayan akk-n ad yeεreḍ ad t-iqenneε ad sbedden agezdu i yiles d yedles amaziγ deg Tubiret.\nImḍebbren n weγlif (ministère) bγan ad jjen tamsalt n ugezdu (département) n tmaziγt i yiseggasen ara d-ittedun. D acu kan, yettban-d dakk-n ttun dakk-n agezdu n tmaziγt deg Tubiret d tamsalt iḥaren, ladγa i yinelmaden n tama-nni ay yessiggzen (mmeṛkan) iman-nsen deg tesdawiyin niḍen neγ wid la yessaramen ad gen turagt (licence) neγ ay-n yugaren ay-a deg yiles amaziγ.\nYessefk ad d-nger tamawt dakk-n tawilayt n Tuburet llan deg-s azal n tlatin n yiγerbazen (llakulat) ay deg sselmaden tamaziγt i yigerdan yesεan iswiren (niveaux) yemgerraden, deg lweqt ay deg llan yiγerbazen niḍen xuṣ̣ṣ̣en-ten yiselmaden n tmaziγt.\nΓef way-a ay yessefk ad yili ugezdu (department) ay deg ara γren yiselmaden ara yeslemden tamaziγt.\nSγur A. SEBAI


url: = Revelation 13 Kabyle: NT\nBible > Kabyle: NT > Revelation 13\n1Walaɣ yiwet leɛqiṛa tuli-d si lebḥeṛ, tesɛa sebɛa iqeṛṛay d ɛecṛa wacciwen, tesɛa ɣef wacciwen-is ɛecṛa tɛeṣṣabin, ma ɣef yiqeṛṛay-ines uran yismawen n rregmat. 2Leɛqiṛa i walaɣ tecba aɣilas, iḍaṛṛen-is am wid n wersel, axenfuc is am uxenfuc n yizem. Llafɛa-nni tefka-yas tazmert aț-țeḥkem deg umkan-is s lḥekma tameqqrant. 3Walaɣ yiwen seg iqeṛṛay-ines am akken yețwamzel, lameɛna lǧerḥ n tmezliwt-nni yeḥla. Imezdaɣ n ddunit meṛṛa dehcen ɣef wannect-agi, dɣa tebɛen leɛqiṛa-nni. 4?seǧǧiden-as i llafɛa-nni, axaṭer tefka lḥekma-s i leɛqiṛa ; țseǧǧiden daɣen zdat leɛqiṛa qqaṛen : anwa yellan am leɛqiṛa, anwa i gzemren ad yennaɣ yid-es ? 5Yețțunefk-as uxenfuc i seg i d-țeffɣen imeslayen iqebḥen akk-d rregmat ɣef Sidi Ṛebbi. Tețțunefk-as tezmert aț-țeḥkem azal n tnin uṛebɛin n wagguren. 6Teldi axenfuc-is, tețqabaḥ Sidi Ṛebbi, treggem isem-is d wemkan i deg yețțili akk-d kra wid i gzedɣen deg igenni.\n7 Serrḥen-as aț-țeskker imenɣi akk-d wid yextaṛ Sidi Ṛebbi yerna a ten-teɣleb. Tețțunefk-as lḥekma ɣef mkul lɛeṛc, ɣef mkul agdud, d mkul lǧens n mkul tutlayt. 8Kra win ur nețwajerred ara di tektabt n tudert yellan seg wasmi tebda ddunit, di tektabt n Izimer immezlen, ad seǧǧden zdat-es. 9Win yesɛan imeẓẓuɣen isel-ed ! 10Win i gețṛaǧu nnfu, ad yețwanfu ; ma d win yețṛaǧu ujenwi, ad yemmet s ujenwi. Daymi i glaq i wid yextaṛ Sidi Ṛebbi ad ṭṭfen di liman-nsen, ad sɛun ṣṣbeṛ.\n11Walaɣ daɣen yiwet leɛqiṛa nniḍen teffeɣ-ed seddaw n tmurt. Tesɛa sin wacciwen am wid n izimer, tețmeslay am llafɛa. 12Tessexdam tazmert n leɛqiṛa tamezwarut ɣer tama-ines, teṣṣaweḍ armi terra imezdaɣ n ddunit meṛṛa țseǧǧiden zdat leɛqiṛa-nni tamezwarut i geḥlan si lǧerḥ-is. 13Txeddem lbeṛhanat imeqqranen zdat yemdanen, tesseɣlay-ed times seg igenni ɣer lqaɛa. 14Tețɣuṛṛu imezdaɣ n ddunit s lbeṛhanat i s-yețțunefken a ten texdem seddaw lḥekma n leɛqiṛa-nni tamezwarut, teqqaṛ asen : sbeddet yiwen lmeṣnuɛ ɣef ṣṣifa n leɛqiṛa-nni yețțewten s ujenwi tuɣal teḥla. 15Leɛqiṛa tis snat, tețțunefk-as tezmert a s-tefk ṛṛuḥ i lmeṣnuɛ n leɛqiṛa-nni tamezwarut, iwakken lmeṣnuɛ-nni ad yizmir a d-yenṭeq, yerna ad ineɣ meṛṛa wid yugin a t-ɛebbden. 16Leɛqiṛa-nni tḥețțem ɣef yemdanen, meẓẓi neɣ meqqeṛ, d igellil neɣ d ameṛkanti, d akli neɣ d aḥeṛṛi, ad wwten ticṛaḍ deg ufus ayeffus neɣ deg unyir-nsen, 17yerna ula d yiwen ur izemmer ad yaɣ neɣ ad yezzenz, anagar win yesɛan ticṛaḍ-agi n yisem n leɛqiṛa neɣ numṛu n yisem-is. 18Win iḥeṛcen yesɛan tamusni d leɛqel, a d-yaf lmeɛna n numṛu n leɛqiṛa yellan d isem n yiwen wergaz, numṛu-agi : d sețțemeyya usețța usețțin.


url: =Amenzu > Imyura > Tamedyazt\nYal tikelt m’ara nsuk tamuγli γer wussan yezrin melmi kan ad aγ d –yemmager yiwen yilem annect n ilat…\nA d-naf yedl-aγ amzun d agris .Tasekla s umata texla-tt tmettant , tatut akk d yir tameddurt glant s wayen d-yeggran . Yewwi yay-d kan ad nbud teγzi di tudert d ufud ameqran i wid d-mazal ttarun , bennun ,ttnadin akk d wid i tent-iferrun γas ahat tagnitt ur d-tessefk ara .\nYenna Dda lmulud:\n‘’Ulac tijemmuyaε d yegrawen i-deg ara d-tmegrem tamusni akken tt-id megren imezwura-nnwen .\nTura tamusni tuγal s idlisen . ‘’\nAd fukeγ awal-iw s yiwen usefru d tajmilt i wid yettnadin ama deg wennar n tsekla neγ n win n tussna.\nTgam iman i usefru\nI wanza n waḍu\nTettekkim di truẓi n usalu\nAṭas i yeswa wawal\nγur-neγ m’ara d-ijebbu\ns wannuz d usuγu\nkenwi tuqmem-as azal\nAzul fellawen (t),tanemmirt γef ayen i txedmem.Asmel nwen yelha aṭas.Ageruj i d-aγ-yeğğa Dda Lmulud d-ayen ara yesnernin idles aqbayli.Nek lemḍeγ taγuri akk d tira n teqbaylit weḥdi .Aṭas n Iqbayliyen i yeskerfijen tira n teqbaylit ladγa wigi i d-isufuγen tikasitn n ccna.Rẓan ilugan n tira i d-yeğğa Dda Lmulud. Amedya : "aqlagh N ughaled"???, "Tajmilt iy ifananen" atg...


url: =D Lydia Allouche i d ttaqcict tucbiḥt 2010 n Tmurt n Yeqbayliyen - Blog de raffour-iwaquren\nD Lydia Allouche i d ttaqcict tucbiḥt 2010 n Tmurt n Yeqbayliyen\nD ass n Yennayer i yettufernen sɣur yimḍebbren n Miss Kabylie i wakken ad gen tameɣra ideg ara tettwafren teqcict yufraren di thuski (ṣṣifa), deg tikil d wadduy. Aseggas-agi yerna-d ccerṭ amaynut : ilaq ad tissin ad temmeslay taqvaylit akken iwata.\nD massa Lydia Allouche, yelli-s n Vgayet Vgayet\nBgayet Béjaïa, Bougie i d-yufraren d taḥdayt tucviḥt, tumliḥt n tmurt n Leqbayel. Tesɛa 22 n yiseggasen. Teḍfer-itt-id Layla Megherbi (18 iseggasen, Meqleɛ - Tizi Wezzu), ma d ttis krad d Anissa Kechadi (24 iseggasen, Iwaquren - Tuvirett).\nTadwilt n Miss Kabylie n useggas d-iteddun, 2011, d tin ara d-yilin di Vgayet, ɣef akken i d-yenna Feriel d Mourad Ait Ahmed, imassayen ɣef Miss Kabylie.\nnick, Posté le vendredi 23 juillet 2010 20:30


url: =Agerruj ur nfennu - La Dépêche de Kabylie\nAccueil Tamazight Agerruj ur nfennu\nAsmekti n tmettant n Sliman Ɛazem\nAgerruj ur nfennu\nSliman Ɛazem, d yiwen ugerruj i d-tefka tezlit taqbaylit, s ṣṣut-is ḥlawen d tezlatin-is iṣeggmen ur nettwattuy ara. Yis-sent i d-yessaweḍ inumak lqayen n tudert d lesrar n umdan. Mi ara nsell, tid-nni yecna deg yiseggasen n xemsin d settin, ttawint-aɣ zegrent-d yis-neɣ ɣer tallit-a tamirant, nettidir deg wayen akk i d-yecna. Rnu ɣer waya, sser i kesbent tezlatin-is, ama d tid i d-yusan s uɣanib n ccna, ama d tid i d-yessenfalay s umezgun d taḍsa, asefru d udiwenni gar-as akked Ccix Nurdin, tigejdit-nniḍen n ccna aqbayli. Dɣa deg sin i ttuneḥsaben gar yimenza i d-yesnulfan amezgun n teqbaylit, ssawḍen-d yis-s iznan, amzun d aɣerbaz n umezgun, d amezgun i refdent tsutwin n yimir-a.\nGar wayen iɣef yecna\nYecna aṭas ɣef ddunit\nDda Sliman, d amdan yessnen ddunit, imeyyez-itt, ifeṣṣelt-itt, acku d amdan ijerben segmi yella meẓẓi, seg tmurt n Leqbayel akken mecṭuḥ i yewwi abrid-is ɣer Lezzayer tamanaɣt akken ad yexdem, syin ɣer tmurt n Fransa. Yeqdec di lminat daxel uderbuz akken i t-yecna. Annect-a, yeǧǧa-t ad yefk aḥric deg tezlatin-is i ddunit, gar tezlatin yesɛan lmeɛna , d tizlit “Ayen ẓriɣ di targit”, tadiwennit s tmezgunt akked Ccix Nurdin, akked tezlit “Ay ul-iw” i d-yewwi s ṣṣut d unamek imeɛnen.\nUr yettu ara tagmat, imi deg ddeqs n tezlatin-is i tt-id-yebder, ladɣa tagmat ibedden ɣef lexdeɛ d leɣḍer, d lqella n laman gar yimeddukkal neɣ atmaten. Uqbel ad yecnu fell-as, yecna mgal lbaṭel. D yir tagmat-nni iɣef yecna Sliman Ɛazem iseggasen-nni n zik, d tagmat-nni i nettidir deg wass yecban ass-a, am wakken yeẓra ayen ara yeḍrun, yefka-as Rebbi tamuɣli n 50 n yiseggasen ɣer sdat. Tilzlatin “Yekfa laman, Lweqt aɣeddar …”, d tid umi tzad thuski d tegzi di ccna.\nUr yezgil ara Dda Sliman lɣerba akken ad yecnu fell-as, ma neẓra ugar n uzgen di tmeddurt-is yesɛedda-tt d aɣrib, yessen timura n medden, deg-sent i iɛac, i yexdem, i yecna. Ma nebder-d tizlatin “D aɣrib d aberrani’’, ‘’Ay aɛessas n tala”, d snat n tezlatin ilan lmeɛna meqqren n lɣerba, s win i tt-ijerben, s win ur tt-njerrib.\nDi zzman ideg yecna Sliman Ɛazem amennuɣ s waṭas yella mgal Fransa, dɣa yecna ɣef tmurt d tlelli-ines am di tezlit “Iḍher-d waggur”. Maca ula d amennuɣ ɣef teqbaylit syin i d-yebda tikli, dɣa yefka-as aḥric deg yisefra-s, acku yeḥṣa s tezlit ara yaweḍ yizen i wid irefden taqbaylit-nsen. Tizlit-is “Ɣef teqbaylit yuli wass”, d inigi n wayagi.\nDda Sliman, ur yefki ara di tezlatin-is aḥric meqqren i tayri, ala di tezlatin-nni « Aṭas ay ṣebreɣ’’, ‘’Nekk akked kemm ». Maca ma nesla i tuget n tdiwenniyin n umezgun, ama gar tmeṭṭut d urgaz-is neɣ gar temɣart d mmi-s, nettḥulfu s tayri lqayen i ten-yezdin, ɣas ur tt-id-yebdir ara srid.\nTamacahut n Sliman Ɛazem d yiɣersiwen ɣezzifet ; di ddeqs n tezlatin i ten-id-yebder, iswi-ines deg waya, d iwudam i d-yessebgan s yismawen n yiɣersiwen, yal aɣersiw ara d-yebder, d udem n flan, ama yelha, ama diri-t.\nAḥric-nniḍen iwumi yefka azal deg ccna-ines, d taɣult n tfellaḥt d lxedma n wakal. Ɣas yedder d aɣrib, yemmut d aɣrib, di tmurt n medden, maca lbeɛd d lɣerba ur t-ǧǧin ara ad yettu tamurt-is d yidurar i tt-iɛussen. Deg waṭas n tezlatin i d-yecna ɣef tfellaḥt, alamma tɣileḍ deg tmurt n Leqbayel i yettidir asmi yecna tizlatin-a. Timental n wayagi, imi Dda Sliman d amdan i ḥemmlen tafellaḥt, akked tallit n wasmi icennu, d tallit taqburt anida tuget n yimdanen xeddmen tafellaḥt. D ayen ahat i t-yeǧǧan ad yefren ad yidir deg yiwet n temnaḍt tamsedrart deg tmurt n Fransa iwumi qqaren “Moissak”, i wakken tidmi d uḥulfu s taddart-is d tmurt n Leqbayel dima, ad zgen yid-s.\nYemmut ur d-yeǧǧi ayen ara d-nebder nekkni\n“Semman-as medden aḥerki, netta ur yexdim ara, limer yella ciṭ n leɛqel, yak yecna ɣef lḥuriyya”. Wigi d kra n wawalen i swayes i as-yerra Lwennas Meɛtub tajmilt i Dda Sliman, ayendin n ddiɛayat i d-ssuffɣen fell-as di tallit-nni, armi yemmut s wacḥal d aseggas, mazal qqaren Sliman Azem yeḥḥerkel ! Tinagiyin n wid i t-yessnen d wid yecnan yid-s, deg waṭas yid-sen, d anemgal n waya akk i d-ttmeslayen fell-as. “Sliman Azem, d amdan iwumi yelha wul s waṭas, urǧin ad yejreḥ amdan-nniḍen s wawal, yetɛeqqel, yecna ɣef kullec, ayen akk yellan di teqbaylit, di tudert n umdan, Sliman Azem ur t-yezgil ara”. Wigi d awalen n Kamal Hemmadi, ameddakkel-is, yecna daɣen aṭas n lewqat yid-s.\nArticle précédent‘’ Yal tikkelt mi ara aɣen adlis, d tutlayt-nsen iwumi ara fken tudert’’\nArticle suivantAmkan n udlis n tmaziɣt di tmetti-ines


url: =Mayemmi kul ijjen zzag-neɣ d mamec i zi ittaca s lweqt ? | Le RIFAIN\nMayemmi kul ijjen zzag-neɣ d mamec i zi ittaca s lweqt ?\n« Ita xzar mamec yeɛdu lweqt deɣya », Ijjen wawal lebda neqqar-it jar-aneɣ. Ura kṭer xminni lweqt iɛedda deɣya bla ma ad kid-s naca. Maca, din idwan ttacan s lweqt s ijjen tebridt nniḍen. Uca ttakan s umelli, minzi ttwalan belli akud iɛedda yedqel. Ca n twalatin xminni nettraja ḥedd ɛawed, nettaca belli lweqt iɛedda idqel. Maca xminni nseɛdda ussan n bakansi-nneɣ, nettaca ɛawed ila ussan ɛeddan deɣya. Steve Taylor, ijjen d Abriṭani, igga tizemmar-nnsen maḥend ad issen mayemmi ittazzel lweqt ɣer ca n iwdan, ca zzag-sen lla. Tarezzut-a nnes ismun-it deg udlis n « asenneɛ n lweqt ». Adlis-a ɛawed ittbeqqec deg ixarrisen ibennan iwdan x lweqt, d man later ig itejja manaya di taycit-nnsen imsebḍan x lweqt.\nKul ijjen zzag-neɣ ɣer-s ijjen teycit s ɛeddu n lweqt, taycit-a tettemsebḍa zeg ijjen ɣer wenniḍen. Manaya iqqen ɣer tnefsiyt n kul ijjen. Bnadem i yellan ixeddem, lweqt tɛedda ɣer-s deɣya, maca iɛedda idqel xminni bnadem ittaca s umelli niɣ xmi ittili yehlek. S uya, Taylor yeqqar belli tanefsiyt n bnadem ig ittejjan lweqt ma iɛedda deɣya ma lla.\nTemɣer d lweqt ittazzlen\nAḥenjir ameẓẓyan ɣer-s asegg°as iɛedda yedqel, maca ɣer iwessura aqa-t ɣer-sen iɛedda deɣya. Alaḥsab asit aliman SWR-wissen, ig ixeddmen x isental imassanen (sujets scientifiques), ggin azemmem i ufinumin-a. Mamec iwwḍen ad t-splikan s ijjen tebridt d tamassant. Di teṭyurit, lweqt lebda aqa-t deg wemkan-nnes. Tminut d tminut waha la ɣer uḥenjir la x umeqqran, maca mamec i zi nettaca s tminut-nni i yella yemsebḍa zi wa ɣer wa. Ca n imussnawen nnan belli manaya d ca n leḥsab yettegg-it walli n bnadem, leḥsab-a ibedd x wanict ig yeddar bnadem. S manaya ijjen usegg°as ɣer uḥenjir bu tlata n iseggusa di buḥbel-nnes yettwaḥsab d ttulut n tudert ɣer-s. Maca ɣer uwessar di tesɛin di buḥbel-nnes, ɣer-s asegg°as d ijjen cwayt d ameẓẓyan di lweqt ig isseɛda netta. Ittsemma mamec ifehhem uterras lweqt iqqen ɣer lɛumur i ɣer-s.\nDi tlatin n iseggusa tamezwarut zi tudert n bnadem, ttuqiɛent-as aṭṭas n tmeslayin. Yettraḥ ad iɣer ɣer tmezgida tamenzut, tasdawit, irezzu x lxedmet, ittemselqa aked imeddukal d imaynuten. Ad ibda ad imlussun aked tḥudriyin. Ad idwel ad issen ixef-nnes kṭer. Maca di tlatin n iseggusa nniḍen, abeddel-a wer dag-s ittuqiɛ ca manaya. Xenni itteɛqab bnadem ittadef di rrutin, aɛawed. Imussnawen qqaren xminni bnadem issadaf ineɣmisen d imaynuten, ittemsurruf akid-sen. Danita lweqt iɛedda idqel, d manaya ig ittejjan kul ijjen zzag-neɣ mamec ittaca s tebridt temsebḍa lweqt jar inni imeqqranen d imeẓẓyanen.\nTizemmar x usedqel n lweqt\nAlaḥsab mayen yeqqar Taylor, nettaf belli iwdan imeqqranen drus xminni xezzaren ca n ḥajet d tamaynut. Mani imeẓẓyanen azgen ameqqran n tmeslayin iẓarren aqqa-t ɣer-sen d jjdid. X manaya imussnawen tticen ca n tfawin x mamec ɣa nessedqel lweqt ɣer imeqqranen. D amezwaru, aqelleb n ca n tmeslayin d timaynutin : Xzar ca n lhiwaya d jjdid, qelleb ad teddred ca n leḥwayej ɛemmers ma tɛiced-ten. Safer ɣer ca n imukan nniḍen. Cḥal mma mmernin iktayen-nneɣ (nos mémoires) di twengimt nettaka zzag-sen axmi d izegraren kṭer zeg inniḍen. Wer tɣastar bu aṭṭas n lweqt x ca n tmeslayin wer neffɛent : Aḍeyyeɛ n lweqt d min wer ineffɛen, ameknaw lweqt ig ittekk bnadem zzat i ttilifun-nnes. Liraret n lkarṭet, afurrej di ttlibizyu. Ameknaw ddegg-a n tmeslayin ig ittejjan lweqt iɛedda deɣya deɣya. Wer tettbedda ca x min ttuɣa tesseɛdid. Minzi alli netta yettwala bnadem xmi i d-itterra iktayen-nnes, itteḥsab-it d aḍeyyeɛ n lweqt. S uya imussnawen qqaren ixess bnadem ad ikunsunṭra x yiḍ-a waha. Ad yagg°wej x min yeɛan d yimal, minzi llan di lexyal-nneɣ waha.